text:
IKIMENYETSO GIKOMEYE part-11
Party-10 yarangiye ubwo nari maze kubona Henry arambaraye hasi yuzuye amaraso ndamwegera ngo ndebe ko yaba agihumeka maze……………. Loading
Nkimara kuzanzamuka natunguwe no kubona Henry arambaraye hasi. nagize ubwoba pe! kumva ko umuntu apfiriye murugo kandi akaba ntanabantu babimenye kuko nahise ntekereza ko arinjye ugiye kubibazwa cyane ko ari nanjye wari nyibayazana wabyo.
naramwegeye nyeganyeza umutwe we ndamuhamagara nti: Henry, Henry numva wapi ntagihinduka. nabuze icyo nkora nicyo nareka njya munzu ngo mfate phone mpamagare abo kumfasha gusa ngeze muri salon disi nibuka bayinyatse maze numva ntay’ubwenge.
narebye aho Samantha yari yibereye mbona we disi ari kugona ntazi ikijya mbere ndangije ndamwegera ngo mwake phone nshake uko nahamagara abantu ngo mbabwire ibimbayeho. namukoze mu mufuka nkuramo phone mbona havuyemo n’agapapuro ndagafata sinahita ngasoma manza gushaka nimero ya Jule kuko bo twari duturanye ntekereza ko baribuhite bangeraho.
Naramuhamagaye numva ntabwo ahise amenya Kuko yumvaga ntari Samantha maze mubwira ko ndi Linda maze numva aratunguwe pe! yambwiye ko atatekerezaga ko nshobora kumuhamagara kuko ngo abona byaba bidakwiye kuko ngo antinya.
ibyo byavuyeho maze kumubwira ko ntakidasananzwe kandi adakwiye kuntinya kuko ntacyo ndusha abandi , mboneraho kumubwira ko ngize ikibazo kinkomereye cyane ko mukeneye byihutirwa hano murugo. Gusa nawe yambwiye ko hari gahunda yar’afite kandi ko niwababo ntabahari kandi ko atasiga abana munzu bonyine ntamuntu mukuru uhari. naramubwiye nti: ndakwinginze mpa iminota 5 (5min) yonyine tuvugane ntabwo uri butinde urahita usubirayo.
Jule: none se Linda, mubyukuri niba atar’ibanga uranshakir’iki?
Njye: umva sinabona aho mbihera kandi niyo nahabona ntabwo nabivugira kuri phone ndumva ntizeye umutekano kuri phone niba wumva ari ngombwa mbwira nib’uje. sibyo Jule?
Jule: Linda ko numva unteye ubwoba?
Njye: wigir’ubwoba Jule ntabwo bikomeye cyane gusa ndagukeneye byihutirwa kuko uko utinda niko ibintu birushaho kumbera bibi cyane.
Jule: sha reka mpagere gusa bibe bitari butinde. Sibyo?
Njye: ntabwo utinda pe ahubwo ihute.
Jule yahise afata inzira iza murugo gusa nk’umuhungu kandi ukiri muto yatangiye kwibaza icyo Linda amushakira. yaratangiye ati: ariko se ko nziko Linda ari umukobwa mwiza cyane ntashobora no kuba namukora mu biganza aranshakir’iki iri joro? ariko nanjye sind’umwana ngiye kugenda nanjye nihagazeho byanze bikunze ndamweza tu. Eeeeee ubwo wabona yarankunze akaba agira ngo abimbwire. nubundi nanjye ndamukunda kuva kera ahubwo amata abyaye amavuta rwose.
Mu minota mike cyane Jule yahise ambipa kuri phone, nanjye ndasohoka njya ku muryango kugira ngo abe ariho ansanga ataza yabona uko Henry ameze akaba yahita agir’ubwoba. nkigera ku mumuryango nahahuriye na Jule maze nshaka ku musuhuza muha umukono gusa mbona asa nutishimye we arashaka ku mpobera ndamwihorera. Nahise mbona ko ashobora kuba yumvise muhamagaye agatekereza ibindi maze ntangira kumubwira nti: Jule ndagushimiye kuba wemeye ukaza hano kuko nagushakaga cyane.
Jule: oya ntakibazo Linda byari ngombwa. Njye: ok ntakibazo. hagati aho injira tuve hano hatagira nuza akatwendereza cyangwa akatwumva.
Twahise twinjira manza gufunga urugi ariko ntitwajya munzu dukomeza kuba hafi y’umuryango.
Jule: none se Linda ko wambwiye ko ufit’ikibazo kandi gikomeye, ni kibazo ki?
Njye: wowe urumva ariki se Ju?
Jule: sha ntabwo nabimenya kuko kigimbe kuba ari ikintu umaranye iminsi ku mutima kuko ikintu wanze kuvugira kuri phone numvise gikomeye.
Njye: ok reka twere gutinda muri ibyo bintu kuko sicyo cyihutirwa. (manza kwitsa imitima ariko nakubita akajisho kuri Jule nkabona afite utuntu tw’udusoni soni ubona hari ahandi yibereye.) narakomeje nti: Jule umbabarire kuba nkuhamagaje aya masaha y’ijoro. gusa nanjye ngize ikibazo kandi numva ari wowe undi hafi wahita umfasha.
Jule: (asa nukangutse noneho) byagenze bite ko mbona ufite ubwoba??
Njye: hano haje abagizi banabi baradutera basanga hari umusore wari wagiye kudushakira umuganga wo kwita kuri mama bajyaho barahonda bamusiga ari akarambo kuko yuzuranye amaraso sinzi niba akirimo akuka.
Jule: arihe none?
Njye: reka tugende nkwereke aho aryamye.
Twahise tuhagera arareba maze nawe ubwoba buramwica arambaza ngo: none se Linda, urumva nagufash’iki?
Njye: ndabizi ko wize ikiganga. mfasha rero urebe ko akirimo akuka tumujyane kwa muganga.
Jule yakoze uko ashoboye maze arambwira ngo arumva umutima uri gutera. ubwo Jule yahise ambwira ngo reka asubire murugo gato arebe ko afite udukoresho twatuma Henry adakomeza kuvirirana cyane kandi azane moto tunarebe uburyo twamugeza kwa muganga byihuse.
Iminsi yaragiye iricuma maze Henry aroroherwa ndetse aranasezerwa ajya kuba afatira imiti murugo. muri ibyo bihe byari bingoye cyane nabonaga Henry ashobora kuba ankunda pe! kandi yaranabinyerekaga ariko mu bukuri njye nabaga ntabyitayeho nkumva sinshaka no kuhiha agaciro kuko narimfite umuhungu nakundaga twahuriye hano kuri fb gusa nkagira ikibazo kuko nari ntamuzi gusa naramukundaga pe kandi nawe akanyereka ko ankunda nubwo andi kure kandi tutarabonana.
sinari narigeze mubwira ibi bibazo byose byambayeho kuko ntashakaga ko ahangayika gusa nari naramubwiye ko mama arwaye ariko bidakabije. byarakomeje rero duhana gahunda ko agomba kuza kunsura akamenya murugo ndetse nanjye tukamenyana amaso ku maso. najyaga ndeba udufoto twe ashyira kuri profile ye nkabona ni umusore mwiza pe!
ku munsi yagombaga kuza kunsura nasize mama wa muganga w’umushinwa Henry yari yaratuzaniye ari kumuvura maze njya gushaka ibyo kwakiza Chr wanjye wagombaga kunsura. narangije gutegura ubyo kurya mbona ahise ampamagara ambwira ko ageze muri gare ngo njye kumureba.
icyo gihe sinzi aho Samantha yari yaragiye kuko mu gihe nari ndwaje Henry nasanze atakiba murugo iwacu. Nasize mfunze mfata ka moto njya kureba Chr wanjye. nkigera muri gare nahagaze ahantu ku buryo ndeba abantu bose ndangije ndamuhagara. nabonye umuntu yitabye phone ndetse iruhande rwanjye ariko atapta kumbona numva ndatunguwe cyane maze kumenya ko ari Didie najyaga mbona ku mafoto.
Nabonye amafoto ye yarambeshyaga cyane rwose! Nabonye akuze kandi numva sinamwemera pe! kuko uko namutekerezaga siko namusanze. nahise nsubira inyuma ndangije ndamuhamagara ndamubwira nti: nakubonye nushake wisubirireyo kandi ntiwongere no kumpagara.
Didie: none se……… ……….watch out part-12
.
.
Mbega ubuhemu!
.
©Ese Linda yakoze amakosa? Ese ari wowe wari gukor’iki?
©ese ari Linda na Didie ni nde wahemukiye undi?


c: text/html

text:
Ku bijyanye n’ubwiza; hari ibintu isi imaze gucengeza mu bantu birimo ibyo bamaze gufata nk’amahame bitewe n’uburyo bagenda babisoma mu bitangazamakuru bitandukanye byaba ibyandika, amaradiyo, amateleviziyo, kuri za interineti, ndetse no mu matangazo yamamaza tujya tubona ahantu hatandukanye. Gusa ariko ikibazo, ibyo byose bishobora kubakururira ni ukwibeshya gukomeye ku cyo ubwiza nyabwo ari cyo.
Dukwiye kubanza gusaba Imana ikaduha kunyurwa n’uko turi. Twe nkaabantu ntidukwiye gutekereza ko Imana yagize ukwibeshya ku buryo Yaturemye. Hari bamwe uzasanga batishimira uburyo bari kuburyo bitewe n’ubutunzi bafite ugasanga bagerageje gushakira ubwiza mu bindi bintu binyuranye nko mu mavuta abahindura uruhu, kwibagisha bimwe mu bice bigize umubiri wabo (plastic surgery) ariko ibyo byose babikora ugasanga ntacyo bibamariye na mba ahubwo rimwe na rimwe biba byanabakururira ibibazo binyuranye birimo nk’indwara z’uruhu n’ibindi. Gusa icyo dukwiye kumenya rero ni uko Imana idukundira uko turi.
Icyo ukwiye kuzirikana kuri iyi ngingo ; ni icyo Bibiliya yo ubwayo yita uburanga bw’ukuri. Muri 1 Petero 3 :4 haravuga ngo « Ahubwo ube uw’imbere uhishwe mu mutima, umurimbo utangurika w’umwuka ufite ubugwaneza n’amahoro ari wo w’igiciro cyinshi mu maso y’Imana ».
Mwite ku mibiri yanyu mudahinyura uburyo Imana yabaremye mo kuko ari insengero z’Umwuka Wera (1 Abakorinto 6 :19) ndetse munarushaho kwita kubugingo bwanyu mubutungisha ijambo ry’Imana. Mureke Umwuka Wera abahindure aho kuganzwa n’isi.
Iyi nkuru mumaze gusoma ; twayibagejeje ho tuyikesha « Chretienmariage.com ».

robotstxt: allowed

filter: keep


text:
RUSIZI: Abayobozi b’inzego z’ibanze barasabwa kuzuza inshingano zabo badashyizweho igitsure
Ubwo umuyobozi w’akarere ka Rusizi  yaganiraga n’abayobozi bo muri aka karere yavuze ko hari abayobozi batuzuza inshingano bahawe bakazifata nkaho zitabareba ibi byavuye kubayobozi bamwe batarangije inyubako z’utugari mugihe byari bizwi ko imihigo izahigurwa ntakagari na kamwe kadafite inyubako yako.
usanga ahanini biba byaravuye ku kuba ishingano z’ubuyobozi cyangwa kudaha agaciro ibikorwa kuko ngo hari abarangije izi nyubako ndetse bagafatira n’izindi, Nzeyimana Oscar umuyobozi w’akarere ka Rusizi atangaza ko akarere kakoze ibishoboka haba kubijyanye no gukangurira ndetse no gutanga inkunga zitandukanye kugirango izi nyubako zitahwe ariko ngo hari abatarabyubahirije.
Ibi rero ngo bigomba kumvikana neza kuko ngo hariho abitwaza ko ngo ubushobozi bwabaye buke kandi nyamara ari ukutita kunshingano baba barahawe, kuko ngo bose bahawe ubufasha bw’akarere kandi bungana kuri buri kagari, gusa mugihe imihigo yari yarasinywe igeze aho guhigurwa abayobozi bakoze neza bashimiwe hananengwa abatarubahirije inshingano zabo ariko babasaba kwikubita agashyi kuko ngo baba basubiza akarere n’igihugu inyuma muri gahunda y’iterambere.
Cyakora nanone nubwo ibikorwa bimwe bitagiye bigerwaho ijana ku ijana ngo ibyinshi byagezweho kuburyo ngo biteguye umwanya udateye isoni muri gahunda yo kumurika imihigo yagezweho imbere y’umukuru w’igihugu nyakubahwa Paul Kagame. Gusa aha nanone abayobozi bagiriwe inama zo kwirinda kujya barindira ko barebwa igitsure kugirango bakunde bubahirize inshingano zabo , hagendewe kuri bene uwo muco ngo ntaho bageza abanyarwanda.


text:
URUKUNDO RW’umukene
.
Episode 4……………………………
°
Duherukana mary antunguye akaza aho narindi kumwe na rose na mupenzi , ati: topsam wari urimo ….
Reka dukomeze gusa likes 100 na comments 100 igihe bizajya bigerera nibwo nzajya mbaha indi episode
.
Mary yahise atugeraho ngirango yambonye ndikumwe na rose
.
Mary: topsam , wari urimo gukora iki ko nagushatse muri class yawe nkakubura!
Njye: nari nsohotse gatoya
Mary: nari natumye rose ngo nakubona akubwire ko nkushaka
Rose: usanze aribyo nari ngiye kumubwira, ahubwo reka mbareke… Muramuke ngiye kuryama
Mupenzi: winsiga nanjye reka tujyane, topsam uransanga dorm, mary urare neza
Mary: namwe good night !!
Njye: chr! Ndabona usaneza , wambaye neza
Mary: asante , urakoze sweet!! Sha numvaga ntarara ntongeye kukubona. Wize neza?
Njye: yego, nagerageje
Mary: umva topsam, reka nkusabe akantu kamwe
Njye: mbwira nkuteze amatwi
Mary: ubwo dukundana, abantu bose ubu amashyari agiye kuzamuka bashake uburyo twatana, biteguye kubona twese dusibira, dutsindwa, tuba abaswa kubera urukundo. Baziko gukunda no kwiga bitajyana
Njye: komeza boo
Mary: icyo nkusaba ni iki. Reka twige , dusobanurirane , tubigire intego , nibabona tuje twatsinze neza bizabacanga , ariko nidutsindwa bazaduseka
Njye: urakoze ! Nanjye ndabyemeye , chr ureba kure , ndabikunze
Mary: reka tujye kuryama batadusangana ninjoro bakatwita indisciplines. Ndagukunda
Njye: ndagukunda nanjye
Mary: ngaho nterura umpobere
Njye: dore !
Mary: merci kunterura ngaho bizou kwitama
Njye: mary ndumva urukundo runyishe! Ariko bayi(bye) ijoro ryiza!
Mary: (agenda) ni ahejo kuwambere twaje kwiga
.
Ayiwe mbega ibintu byari birimo kumbaho
Iryo joro numvaga butari buke narongeye ndara ntasinziriye
.
Bwarakeye njya mu ishuri turiga, gutekereza mary nkabyikuramo bikanga , ariko nakwibuka intego twihaye zo kwiga bigakunda…
Break yarageze mbona mary ahagaze kumuryango, ndasohoka anjyana canteen… Saa sita tujyana kurya muri refectory turasangira.
Biba gutyo icyumweru kirashira ikindi kiraza … Twageze aho ubuzima twari tubayemo turabumenyera. Kuri weekend mary yansabye ko nazajya mwigisha gukina basket , nawe yagiye abimenya ajya mu ikipe y’ikigo y’abakobwa . ikipe zacu twarakinnye tugera kuntara abahungu turasigara naho abakobwa bakomezamo… Nanjye mary yantangiriraga itike(ticket) nkajya kumufana kuko twe twari twaravuyemo iyo match yarangiraga
Njye na mary twarigenderaga twengine kandi duhuje urugwiro …
Couple yacu yari yubashye kuko natwe tutandavuraga cyangwa ngo turenge kumategeko y’ikigo… Ibyacu twabikoraga kumanywa. Twakoze ama test yo mugihembwe hagati turatsinda bishimishije kuko njye na mary twahuzaga ubwenge n’ibitekerezo, tukigana….
Umunsi umwe kuri weekend yo gusuura abanyeshuri
.
Mary : vayo nkwereke aho tujyana
Njye: unjyanye he ko njye iwacu bataje kunsura!
Mary: wowe vayo nkwereke, twinjiremo hano
Njye:tugende
Mary: mama dore wamuhungu njya mbabwira twakundanye!
Mama wa mary: yooo! Vayo unsuhuze
Njye: muraho
Mama: muraho neza! Ngo niwowe watwaye umutima. W’umukobwa wanjye! Maze muzakundane ariko mujye mwibuka no kwiga , uri umuhanga?
Mary: mama, ni umuhanga cyane yamfashije kwiga twatsinze tests neza
Mama: nuko ! Bakwitande umuhu!
Njye: nitwa imani topsam!
Mama: muzabe imfura wowe numukobwa wanjye , ntihazagire uhemukira undi. Ngaho mary, mwifate neza mbafotore njye kwereka amafoto papa wawe
Mary: topsam wigira ubwoba mama arankunda,ngaho reka twifate gutya
(Hashize akanya)
.
Mama: ngaho mumperekeze ntahe kare i kigali ni kure
Njye na mary: yegoo
.
Uwomunsi mary yamfashe neza uburyo utakumva, bamuzaniye ama juice, imigati, ama biskuits, amata, mayonnaise … Nibyinshi, twarariye afataho bike ashyira inshuti ze zabakobwa ibisigaye arambwira ngo mbishyire incuti zanjye ibisigara mbibike.
Mbega mary! Yarantunguye, anyereka mama we ntarimbizi.
Nanjye byanteye gushaka surprise namukorera
.
Natekereje byinshi gusa nkumva bitashoboka kuko ntamafaranga nari mfite, natekereje kumutungura nkoresheje umunsi w’mavuko we nsanga uba mukwa 8 kandi twari mugihembwe cyambere.
Negereye mupenzi ampa igitekerezo cy’icyo nakora kigashimisha mary, twabiteguye neza njyewe na mupenzi n’izindi nshuti zabahungu dushaka class kuri weekend turayitegura dushyiramo ibitambaro ngo abo hanze batabibona, dushushanya kubipapuro byinshi twandikaho ngo→ mary akariza topsam loves you← tubimanika kunkuta mpamagara murugo mama anyohereza 5000frw, mukuruwanjye 2500, papa we ampa 10,000frw. Nyakoresha ngura utu juice na keke tuza gukoresha. Nashakaga gukora private party idahenze, hakazamo inshuti zacu gusa…
Nkayikora nshaka gushimisha mary umukunzi wanjye.
Nahamagaye joan na rose ndabibabwira nabo bongeramo amafaranga, natiriye radio ntoya y’ikigo animateur arayimpa kuko nawe twabyumvaga kimwe, ubundi ndongera nshaka akaririmbo k’umuhanzi w’umunyamerika nza kuririmbira mary kumushyitsi mukuru kuri uwo munsi…
Gusa nasabye ba joan kuzana inshuti zabo ariko ntibabibwire mary, ahubwo bamuzane ari mukigare
Nahise nshaka mary ndamurakaza mubwira amagambo amubabaza kugirango aze kuza arakaye atungurwe no kubona ibyo namubwiye ari blague
.
Twabiteguye neza igihe kiragera twicara aho twari twateguye ducecetse ubundi ba joan bari babeshye mary ko habaye umwiherero wa korari(choir) ariho bamujyanye . yari yarize yababajwe nibyo nari namubwiye , mbese atishimye, gusa kubera yakundaga choir yariyihanganye agiye mumwiherero
.
Baraje bakingura umuryango aho twari dutegereje
Mary agiye kubona…
.
Episode 5
Loading…………………..


text:
Home > Utuntu n’utundi > Bashenguwe n’ubuvumbuzi bakoze. Dore ibya Mikhail Kalashnikov wavumbuye (...)
Bashenguwe n’ubuvumbuzi bakoze. Dore ibya Mikhail Kalashnikov wavumbuye imbunda ya AK47 (IGICE CYA 1)
Ubwenge karemano impano bahawe na Nyagasani byabaye intandaro yo guhora bigunze no kubura ibitotsi bitewe n’amarira n’urusaku by’abarira batabaza ku bwo kubuzwa amahwemo n’ibihangano bavumbuye nk’abahanga nyamara nta ntego yo kwica no kurimbura bafite! Abo nibande? Igice cya mbere.
Amezi icyenda niyo bavukiye nk’abandi, batobye utwondo ndetse bakinnye iby’abana nk’abandi bana bose ariko nyamara impano ntiyihishira, uko ibihe bigenda biha ibindi bavuyemo abavumbuzi rurangiranwa isi yigeze mu mateka.
Byinshi mu byo bagezeho bisa naho ntacyo byabamariye kuko intimba n’agahinda umunsi ku munsi bitahwemaga kubashengura bitewe n’uburyo babonaga ibihangano byabo biri kuyogoza binakoreshwa mu gutsemba abatuye isi.
Aha rero twabateguriye batanu mu bahanga bavumbuye byinshi ariko nyuma bakabuzwa amahoro n’imikoreshereze y’ibyo bavumbuye ndetse bamwe bakicuza kuba barabivumbuye. Umwe muri abo turi buvugeho muri iki gice ni MikhaiI Timofevic Kalashnikov.
Nyakwigendera Kalachnikov wapfuye afite imyaka 94 yashyinguwe nk’intwari ikomeye y’Uburusiya dore ko yanabaye umusirikare wo ku rwego rwo hejuru ku ipeti rya lieutenant-général
Mikhail Kalachnikov yavukiye mu Burusiya, tariki ya 10 Ugushyingo, 1919 apfa kuri 23 Ukuboza 2013. Niwe wavumbuye imbunda y’akataraboneka yaje no gusa naho ibaye imbunda y’ibinyejana byose idakonja hakonje, ntishyuhe hashyushye AK-47, igihangano cya Mikhail cyanamwitiriwe.
AK-47 ni imbunda yamamaye cyane kandi ikoreshwa n’abatari bake dore ko ihendutse cyane, irakomeye, irizerwa ndetse biroroshye cyane kuyikorera isuku. Iyi mbunda yakunze kwifashishwa n’inyeshyamba zitandukanye ndetse n’ibihugu bifite ubushobozi buke. Ni imbunda kandi ikorwa cyane mu bihugu bifite inganda z’imbunda cyane cyane mu bihugu byahoze muri Leta Zunze Ubumwe z’Abasoviyetike ndetse no mu gice cy’uburasirazuba (bloc de l’Est).
AK-47 zakozwe mu 1947, aha ni bumwe mu bwoko bwazo butandukanye
Mu mbunda zose zariho mu gihe iyi mbunda yavumburwaga, AK-47 yari imwe mu zizerwaga n’abazikoresha. Yari imbunda idapfa guterwa n’umugese, haba mu mazi, mu musenyi, mu kirere gikonje n’izindo mpamvu zose. Ni yo mpamvu inyeshyamba n’andi matsinda y’ingabo z’impinduramatwara wasangaga arizo bitwaza haba mu butayu, mu mashyamba n’ahandi hantu hataroshye kuba. Gusa nanone ku birebana no gusaza kubera kuyikoresha igihe kinini ntibyabura 100% kandi iba ikeneye gukorerwa isuku kimwe n’izindi mbunda zose.
Iziri hagati ya miliyoni 70 na miliyoni 110 nizo zakozwe kandi ubundi bwoko bushya bwazo buracyakorwa muri iki kinyejana cya 21, ibi bigatuma iba imbunda ikwirakwiye cyane ku isi yose kurusha izindi.
Tugarutse kuri Kalachnikov wahanze izi mbunda, mu minsi ya mbere asa naho ibyo kuba igikoresho cye cyari kirimo kurimbura abantu ntacyo byari bimubwiye, ariko burya ngo umutima ntabwo ujya wihishira, mu myaka ye ya nyuma yandikiye ibaruwa umuyobozi w’idini yakuriyemo ry’aba-Orthodox asobanuza niba ariwe ugomba kubazwa amaraso y’inzirakarengane zahitanywe n’imbunda yiremeye.
Kalachnikov n’imbunda ya AK-47 yamwitiriwe
Mu ibaruwa ye yagize ati “Mporana intimba irenze ukwemera nibaza ibibazo iteka ntajya mbonera ibisubizo. Ese niba koko intwaro kirimbuzi nihangiye yarabaye urupfu nakururiye abantu ubu bivuze ko jyewe Mikhail umwana w’umuhinzi n’umukiristu w’umu-orthodox ipfu z’abahitanwa nayo ziri ku mutwe wanjye? Uko ndama ni nako iki kibazo kiganza mu ntekerezo zanjye kandi kikanshengura umutima.”
Nyakwigendera kalachnikov
Gusa mbere y’uko yandika iyi baruwa yajyaga avuga ko aryama agasinzira neza kuko ikibazo atari imbunda ye ahubwo ikibazo ari abanyepolitike bananirwa kugera ku masezerano y’amahoro ari nabyo bikururira rubanda ibyago.
Gusa uyu mugabo yahumurijwe n’ubuyobozi bw’iri torero aho bamusubije bamubwira ko iyi mbunda atayikoze agambiriye kurimbura abantu ahubwo ko yari afite intego yo kurinda igihugu cye bamurema agatima ko ikibazo kiri ku bayikoresha nabi.
Ubutaha tuzababwira ku bandi bane basigaye


text:
Umurundikazi wakoreraga umuryango w’Abibumbye mu gihugu cya Sudan y’epfo yavuze uko yirukanywe ku kazi yaramazemo imyaka ine. Uyu mugore ashimangira ko ibyo kumwirukana ku kazi yabibwiwe na Bishop Rugagi Innocent mbere y’uko abona impapuro zimwirukana.
Butere Doris watangiye gukorera UN mu mwaka wa 2013 , avuga ko yabonye imbonankubone Bishop Rugagi Innocent mu materaniro yo gusoza umwaka wa 2017.
Ati :“ njyewe naraje ndicara mu Iteraniro bisanzwe hari kuwa Gatatu tariki 27 Ukuboza 2017, nkurikirana amateraniro nk’abandi bose, biza kugera mu mwanya w’ubuhanuzi ubwo Bishop Rugagi yagendagendaga aha abantu batandukanye message ( ubutumwa ) bwabo uko Imana ibumuhaye.
Ubwo yaje kungeraho nanjye, arampagurutsa , ambwira iby’ubuzima nabayemo, harimo iby’urushako rwanjye. Hanyuma arambwira ati ‘ Mbonye uvuye mu kazi wari urimo, ugiye mu kindi kirere kuko n’impapuro zo kugusezerera zamaze gusinywa […] Ibyo yamaze kubimbwira n’ubwo bitari byoroshye kubura akazi , ariko numvise nahise nkomera ndetse ntangira no kubyakira numva ubwo aribwo bushake bw’Imana.“
Uyu mugore aganira n’ikinyamakuru cy’Itorero Abacunguwe riyoborwa na Bishop Rugagi Innocent yavuze ko akimara kumenya ibigiye kumubaho yihutiye kubibwira abo mu muryango we barimo umuhungu we , abo gusubira i Darfur muri Sudan y’Amajyepfo aho yakoreraga.
Ati :” ubwo Bishop amaze kumbwira ayo makuru nahise nitegura mu mutima ndetse ntangira no kubwira abantu bo mu muryango barimo n’umuhungu wanjye ko akazi kanjye karangiye. Ubwo nyuma yo kwitegura mu mutima nahise nsubira i Darfur ari kuwa Gatanu, hanyuma kubera hariya weekend yabo itangira kuwa Gatanu, umunsi w’akazi utangira ku Cyumweru. Narahageze mbabwira ko mpari ariko nkumva ntacyo bari kuntangariza. Mpita mpamagara uwo muri Ressources Humaines ( RH ) ndamubwira ngo [ none ko mutari kumpamagara ngo mumpe ibyo mungomba ko mbizi ko akazi kanjye karangiye, mukaba mubona maze iminsi ingahe hano muri iyinzu.?!] ”
Yakomeje ati :” Ubwo uwo yahise yikanga arambaza ngo ibyo wabikuyehe ko akazi karangiye ? nanjye nti ‘ ndabizi ‘. Ubwo uwo yahise ambwira ati ‘ Ihangane kuko umunsi w’akazi ari ejo ( yavugaga ku Cyumweru ) ubwo uzaza tubivugane. Ubwo bwarakeye mu gitondo saa yine barampamagara njya kubitaba , ubona bafite umubabaro mwinshi barambwira bati ‘ nibyo koko akazi kawe karangiye, ariko dutunguwe cyane n’umuntu waje kukubwira no kumena ibanga ry’akazi ko twakwirukanye mu kazi, kandi igihe cyari kitaragera ko ubimenya ! kuko banageze aho bambwira izina ry’umuntu bakeka waba warabimbwiye ndababwira ngo ararengana kuko uwo ntabwo ashinzwe abakozi, bisobanure ko ayo makuru nawe ubwe ntaho yari kuyakura. Ubwo nasomye nitonze amabaruwa banyandikiye nta n’igihunga nari mfite kuko nari niteguye neza ntuje. Kuko naje no gusanga hari amezi atatu bagombaga kumpemba batari bampembye byose ndabibereka […] , Nuko ndasohoka nitegura gutaha.”
Uyu mugore wari waje gusenga ubwo yabwirwaga ibyo kwirukanwa mu kazi na Bishop Rugagi , avuga ko kimwe n’abandi bakozi bakorera UN mu ntangiriro z’umwaka bose baba bafite ubwoba batekereza ko bashobora kuzisanga mu mubare w’abazagabanywa bagakurwa mu kazi bakoraga.
Butere Doris “ Ubundi mu ntangiriro z’umwaka muri UN bakunda kugabanya, abakozi. Icyo narinzi ho ni kimwe n’undi mukozi wese uba ukora mu kigo runaka akumva ngo bagiye kugabanya abakozi agira ubwoba , yibaza niba nawe atazajya mubazagabanywa. Ubwo bwoba rero narimbuhuriyeho n’abandi bakozi bagenzi banjye, ariko Bishop Rugagi yahise ampa umwanzuro, ubwoba burashira , ahubwo ndabyitegura ndiyakira.”


text:
IGITABO GIKUBIYEMO AMABWIRIZA Y’UBURYO BWO GUHINGA SIPIRURINA
Byateguwe na MAYA SAVIR -JustSpirulina
- IBIKENEWE
1.1. IBY’IBANZE BIKENEWE MU GUHINGA SIPIRULINA(Spirulina)
Sipirulina nk’ ibindi bihingwa byose ikenera izuba. Ni ukuvuga ko ihingwa ahantu hagera izuba kugirango ibashe gukura kandi na none ikarindwa izuba ry’ igikatu kuko na ryo rishobora kuyangiza by’ umwihariko igihe ikiri ntoya (itarakura). Bivuzeko ihingwa ahantu mu gicucu kandi hagera n’ izuba rihagije. Hakenewe kandiurubaraza, cyangwa igisenge na byo ni ingenzi cyane.
1.2. GUTEGURARA INVANGE Y’AMAZI N’AMAFUMBIRE
Sipirulina (spirulina) nk’ uko tubivuze haruguru ikenera imirasire y’ izuba bikaba rero ari ingenzi cyane kuyihinga mu bikoresho bibonerana.urugero twavuga amacupa yavuyemo amazi cyangwa ayavuyemo imitobe(soda) yakorewe isuku, ni uburyo bwiza. Ubundi buryo ni ugukoresha nk’ ibasi cyangwa gutegura icyuzi, aho ushobora kwifashisha ibikoresho by’ uburyo bwinshi butandukanye.Ushora kubaka icyuzi mu buryo bwiza uhisemo ukoresheje ibiti, ibyuma ndetse n’ imifuka yuzuyemo umucanga hanyuma ugasasamo nilo (nylon) ikoreshwa mu gutwira (ni ukuvuga itava) cyangwa se ikawucu (caoutchouc) yabugenewe, cyangwa polyethylene de Haute Densite,PEHD,(soma:poli etilene de hote dansite).Mu buryo rusange, ikawucu yo mu bwoko bwa poli etilene ni yo nziza kuko byagaragaye ko ntangorane ijya iteza mu gihe ikoreshejwe mu kwita ku bimera. Mu gihe wifuje guhinga sipirulina mu cyuzi cyangwa mu ibaseni ukuvuga ahantu hadatwikiriye (nta gisenge cg igipfundikizo), ni ingenzi cyane gutegura icyo gupfundikiza kugirango urinde cya gihingwa imvura ndetse n’ izuba ry’ ikirenga.
Impamvu: -imvura yangiza imikurire myiza y’ icyo kimera kuko igabanya urugero rw’
amafumbire.
-Izuba ry’ igikatu ni ribi cyane kuri sipirulina cyane cyane iyo ikiri ntoya itarakura ku
kigero cyo kwera.
Ubwoko ubwo ari bwo bwose bw’ urubaho bushobora kwifashishwa, ibibabi by’ ingazi cyangwa hakifashishwa ubwoko by’ ibyo washashemo. Umubare ukenewe w’ ibikoresho byo guhingamo uteganywa hakurikijwe umubare w’ abantu bazafata sipirulina ku mafunguro yabo.Hateganywa icupa rimwe ku munsi ku muntu umwe. Kandi ibasi ya metero kere imwe (1m2) itanga umusaruro ungana n’ amagarama atanu (5g) ku munsi .
1.3. AMAZI
Sipirulina ikenera amazi n’ ifumbire kugirango ikure. Kubera igipimo cy’ amafumbire ikuriraho kiri hejuru, kuyihinga ntibigombera amazi asukuye. Amazi meza, amazi y’ imvura cyanga andi yose uvomye mu isoko y’ amazi aya yose ashobora gukoreshwa. Amazi yanduye nayo ashobora gukoreshwa kuko mikorobe zirimo nk’ inzoka ,virusi (virus) cyangwa bagiteri (bacterie) bidashobora kubaho ku kigero cy’ imyunyu ngugu nk’ icyo. Amazi atemewe kuba yakoreshwa ni arimo ubutare muri chemie bita metaux lourds (bifite ingaruka ku mubiri w’ umuntu), kuko sipirulina ya binyunyuza maze umuntu yayirya ikaba yamugiraho ingaruka zitari nziza.
1.4. GUPIMA URUGERO RW’ AMAFUMBIRE MU NVANGE (Level of pH)
Ahantu sipirulina ikurira haba hari ku kigero cyo hejuru cy’ amafumbire (niveau de pH) bikaba bituma iganza utundi tunyabuzita twayibangamira doreko utwinshi muri two tudashobora no kuba ahantu nk’ aho. Urugero rw’ amafumbire (niveau de pH) rugomba kuguma hagati 10 na 10.5. Gupima icyo kigero rerobishobora gukorwa hifashishijwe ibikoresho byo muri laboratwari (laboratoire) ariko uburyo bumwe bworoshye kandi budahenze ni ugukoresha agapapuro kabugenewe (papier tournesol, soma: papiye turunesolu), aho ugakoza muri ya nvange y’amazi n’ amafumbire amasegonda make maze ukagereranya amabara gafite n’ amabara ari ku gakarito tuzamo, ugahita umenya urugero rw’ amafumbire mu nvange wawe.
Utwo dupapuro dushobora kuboneka mu ma raboratwari z’ amashuri cyangwa mu maduka acuruza ibikoresho byifashishwa borora utunyamanswa two mumazi no guhinga ibihingwa bikurira mu mazi.
1.5. AKAYUNGURUZO
Mu gihe sipirulina yeze ku kigero cyo kuribwa, ni ngombwa gukoresha akayunguruzo kugirango itandukane n’invange y’amazi n’amafumbire yakuriyemo.
1.6. AMAFUMBIRE
Sipirulina ikurira ahantu hagizwe n’amazi avanze n’amafumbire. Iyo bitagukundiye kubona ayo mafumbire, birashoboka ko wakora amafumbire yayasimbura ukoresheje ibikoresho biboneka ahakwegereye ku mafaranga make cyangwa ukaba wabibonera ubuntu.
Uru ni urutonde rw’ amafumbire akenewe:
- Bikarubonate ya Sodiyumu,NaHCO3, (Bicarbonate de soude)
Iyi fumbire ushobora kuyibona hafi yahose mu masoko ya kijyambere (supermarchés, soma: superi marishe). Mu gihe itabonetse, intunga mubiri ziyirimo ushobora kuzibona mu ivu ry’ ibiti: uvanga ivu n’amazi , ukabitereka mu gikoresho gipfunduye kugirango bikurure umwuka mu kirere (gaze karubonike, CO2). Nyuma y’ icyumweru kimwe iyo mvange iba ishobora gutanga karubone iri hafi 10, 5 (niveau de pH).
- Nitarate ya Potasiyumu, KNO3 (Nitrate de Potassium)
Iyi nayo ishobora gusimburwa na ire (urée) igizwe n’amoniyake (NH3) na gaze karubonike (CO2) ariko umuhinzi akaba agirwa inama yo gukoresha ingano nkeya ku kigero byibuze cy’ amamiligarama mirongo itandatu kuri litiro imwe (60mg/litre) cyangwa igakoreshwa hamwe n’indi fumbire iyo ari yo yose irimo azote, aho biba ngombwa kongeramo silifate ya potasiyumu (Sulfate de Potassium). Kubera iyo mpamvu yemerewe gukoreshwa n’abahinzi babimenyereye(babigize umwuga).
- Kolorire ya sodiyumu,NaCl, (Chlorure de sodium)
Uyu ni umunyu wo mu kikoni (uwo bakunze kwita urugera), ushobora gukoresha uwo ushyikiriye.
- Dihayidorojenofosifate ya potasiyumu, (KH2PO4), (dihydrogenophosphate de potassium)
Mu gihe iyi fumbire itari kuboneka, nayo ishobora gusimbuzwa ubwoko ubwo ari bwo bwose bwa fosifore isanzwe ikoresha mu buhinzi (fosifate ya mono amoniyumu, phosphate de monoamonium), cyangwa fosifate ya diya ammoniyumu (phosphate de diammonium) aside fosiforike nay o ishobora gukoreshwa ari ko ikaba yemerewe gusa abahinzi babimenyereye kuko hari amabwiriza agenga imikoreshereze yayo. Ayo nayo atabonense wakoresha ivu ry’ ibishishwa by’ ibitoke cyanga by’amapapayi.
- Silifate ya fere ,FeSO4, (Sulfate ferreux)
Iyi igomba kuba ari iyo mu bwoko bukoranywe amazi ku kigero cya gatanu (FeSO4.5H2O).Iramutse itari kuboneka, ishobora gusimbuzwa ubutare wategu kuri ubu buryo: ufata imisumari mike cyangwa uduce tw’ ibyuma bikoze mu butare (fer)maze ukayishyira mu gikombe kirimo umutobe w’ indimu, vinegere cyanwa ikindi gisukika cyose gisharira kibitse iminsi myinshi.
- Silifate ya Manyeziyumu, MgSO4, ()
N’ iyi nayo igomba kuba ari iyo mu bwoko bukoranywe amazi ku kigero cya gatanu (MgSO4.5H2O).
- Iyo sipirulina ihinzwe ahantu hagari (mu cyuzi cyangwa mu ibasi),ni ngombwa ko kalisiyumu (calcium)yongerwa mo. Mu kuyongera mo rero, ukoresha ishwagara cyangwa kolorire ya kalisiyumu (Chlorire de Calcium,CaCl2). Ikijyanye n’ ingano reba ku ngingo ya gatatu akagingo ka gatandatu (3.6.).
- Mu gihe bikomeye cyane kuyabona (amafumbire), azote, fosifate, silifate, sodiyumu, potasiyumu na manyeziyumu bishobora kuboneka mu nkari z’ umuntu, ariko ufite ubuzima bwiza: utari ku miti cyangwa ngo abe afata ibiyobya bwenge.
- Ubutare (fer) budashobora kuboneka mu nkari ushobora kububona ukoresheje bwa buryo tumaze kuvuga hejuru.
Ntabwo byemewe gukoresha izo zisimbura mu gihe ari bwo uri gutangira guhinga sipirulina, ahubwo igihe imaze gukurani bwo ushobora kuzikoresha zigasimbura imyunyu ngugu yatakaye mu gihe cyo gusarura. Iyo yahinzwe (sipirulina) mu macupa, muri litiro imwe ushyiramo mililitiro eshanu (5ml) z’ inkari na 0.1 ml z’ ubutare(fer). Iyo ihinzwe ahantu hagari (mu ibasi cyangwa mu cyuzi) zongerwamo ukurikije umusaruro umaze gusarura. Iyo umaze gusarura ikilo kimwe (1kg) cya sipirulina, wongeramo inkari kuva kuri litiro 15 kugera kuri 20 na mililitiro ijana (100ml) z’ ubutare(fer). Nyuma yo gubishyiramo ku ncuro ya mbere, ubutare bugomba kongerwa mo incuro imwe buri cyumweru (witonze kandi uvanga neza) naho inkari zikongerwa mo buri munsi.
- Mu gihe hakoreshejwe amafumbire mva ruganda agomba kuba ashonga mu buryo bworoshye atari utubumbe dushonga bigoranye.
- Imvange ya spirulina n’ amazi n’ifumbire Ushobora kuyigura aho bacuruza sipirulina
1.7.SIPIRULINA NZIMA
Hakewe nibuze ingano ntoya ya sipirulina kugirango umuntu atangire guhinga. Noneho rero sipirulina ifite imbaraga kandi ( ni ukuvuga ishobora kuba yasarurwa cyangwa yatuburwa ) ishobora guhererekanwa umuhinzi umwe ku wundi maze nawe akaba yatangira guhinga nta kiguzi bimusabye. Sipirulina kandi ishobora kugurwa kuko hari umubare w’ imirima iteguwe ku isi, bashobora kuyikoherereza bakoresheje ikorana buhanga.
1.8. IGIKORESHO CYO KUVANGA
Sipirulina igenda yiyegeraniza hejuru y’umurima aho imirasire y’ izuba igera cyane.Ibi rero bikaba byatuma itabashije kugera hejuru yangirika cyangwa igapfa.Mu buryo bwo kugirango sipirulina yose igere ku zuba, Invange y’amazi n’amafumbire yakuriyemo igomba kuvangwa.Kuvanga bishobora gukorwa n’ amaboko hifashishijwe igiti watunganije neza. Ubundi buryo ni ubwo gukoresha impope yabugenewe.
1.9. UMUBIRIKIRA
Umubirikira ukoreshwa dushyira invange y’amazi n’amafumbire mu macupa. Uramutse utabonetse ushobora kuwikorera wifashishije ibikoresho biboneka aho uri nko kuzinga pulasitike nk’ umubirikira cyangwa ikindi kintu cyose kitacibwa n’amazi.
- UKO BAHINGA SPIRULINA MUMACUPA
2.1 GUTUNGANYA UMURIMA
Spirulina ikurira mu mvange y’amazi n ‘amafumbire
2.1.1 GUPIMA NO KUVANGA AMAFUMBIRE
Ingero zikurikira ni izikenewe kuri litiro
- amagarama 16 (16g) ya bicarbonate de Sodium (soma: Bikarubonate ya Sodiyumu, NaHCO2 )
- amagarama 2 (2g) ya Nitrate de Potassium (soma: Nitarate ya Potasiyumu, KNO3)
- amagarama 0.1(0.1g) ya Dihydrogenophosphate de Potassium( soma: dihayidorojenofosifate ya Potasiyumu, KH2PO4) kuko ikunze kuza ari utubumbe ningombwa kubanza kuyihindura mo ifu.
- Amagarama 0.1 (0.1g) ya sulfate de fer ( soma: silifate ya fere, FeSO3)
- Amagarama 0.1 (o.1g) ya sulfate de Magnesium (soma: silifate de manyeziyumu, MgSO3)
*Mu gihe atari kuboneka buri fumbire ishobora gusimbuzwa nk’ uko byasobanuwe mu ngingo ya 1.6.
*Igihe umuntu agiye gukora mu mafumbire agirwa inama yo kwambara umwambaro w’ intoki (gants), by’ umwihariko igihe akoresha dihayidorojenofosifate ya potasiyumu. Iyo umwambaro w’ intoki utabonetse inama itangwa ni uko hakoreshwa ikiyiko cyangwa ubundi buryo ubwo aribwo bwose bwarinda uruhu ( umubiri) guhura n’ amafumbire.
2.1.2. Gushyira imvange y’ amafumbiere mu mazi
2.1.3. Kuvanga
Amafumbire asukwa mu mazi hanyuma hakabaho kuvangavanga ku buryo amafumbire ashonga. Ibara ry’ umurima (amazi avanze n’ amafumbire) risa n’ umuhondo werurutse
2.1.4. Gupima ikigero amafumbire ariho mu murima (Niveau de pH)
Hifashishwa urupapuro rwabugenewe (Litmus paper). Urukoza muri wa murima hagati y’ amasegonda 2 kugera kuri 3 maze rugahindura amabara. Hakurikiraho kugereranya ayo mabara n’ ari ku gakarito izo mpapuro zizamo. Umurima ukwiriye (wemewe) ugomba kuba urimo amafumbire ari ku kigero kiri hagati y’ umunani n’ umunani n’ ibice bitanu (8 – 8.5). Niba ari munsi hagomba kongerwamo bicarbonate de Sodium (soma: bikarubonate de sodium).ugana ku rugero rwo hejuru rwo nta kibazo (igihe birenze umunani)
*Nyuma yo gutunga umurima inshuro nyinshi (bimaze kuba akamenyero) nta bwo biba bikiri ngombwa gupima ikigero cy’ amafumbire kuri ubu buryo. Ibara ry’ umurima riba rihagije.
*Biba byiza kubanza gutegura amafumbire ukayavanga maze iyo mvange ukaba ari yo ushongesha mu mazi.
*Birashoboka ko amafumbire yategurwa mbere akavangwa maze agashongeshwa mu mazi igihe agiye gukoreshwa. Gutegura umurima mbere na byo birashoboka ari ko ukabikwa mu gikoresho gipfundikiye kandi mu gicucu.
2.2. UBURYO BWO GUHINGA
2.2.1. Kongera imvange y’amazi n’amafumbire muri sipirulina
Ingero zigomba kwitabwaho. Icupa ryose rigiye gukoreshwa, kimwe cya kabiri cyuzuzwamo sipirulina maze kimwe cya kabiri gisigaye hakuzuzwaho ya mvange y’amazi n’amafumbire
2.2.2. Kuvanga
Nyuma yo guhinga ni ngombwa ko kuva ku masaha 2 kugera kuri 4, habaho kuvanga kugirango sipirulina yose ibone izuba. Ni ingenzi cyane kumenya ko mu cyumweru cya mbere cyangwa igihe sipirulina itaraba nyinshi ntibyemewe kuyitereka ku zuba. Amacupa agomba kuba apfundikiye igihe umuntu avanga kugirango hatagira imeneka, ariko agahita apfundura kugirango ibone umwuka mwiza (Oxygene).Kuvanga bigomba kukoranwa ubwitonzi mu mujyo umwe.
2.2.3. Kongera mo amazi
Uko iminsi ishira umurima uri mu icupa ugenda ugabanuka ukurikije ingano y’ ubushyuhe bw’ izuba cyangwa ubuhehere. Kuko urugero rw’imvange y’amazi n’amafumbirerugomba guhora ari rumwe (rudahindagurika) mu icupa, ni ingenzi kongera mo amazi (atari mo ifumbire).
2.2.4. Gupima urugero rw’ amafumbire
Urugero rwo hejuru rw’ amafumbire (Niveau de pH) mu mvange y’amazi n’amafumbire, rugomba kuba hagati 10 -10.5. Nyuma yo guhinga, urugero rw’ amafumbire rurazamuka rukagera ku kigero cyo hejuru (10-10.5) mu gihe cy’ iminsi mike kugera ku byumweru bike, kuko imikurire ya sipirulina ariyo izamura uru rugero. Ikimenyetso cyiza cyerekana ko urugero rw’ amafumbire ruzamuka rukurikije imikurire ya sipirulina, ni ibara ry’imvange y’amazi n’amafumbire uko bigenda bizamuka ibara ry’ icyatsi kibisi rigenda rirusha ho kwijima. Gupima amafumbire bikorwa nk’ uko byasobanuwe mu ngingo 2.1.4.
2.2.4.1. Gukoza urupapuro rwabugenewe muri sipirulina
2.2.4.2. Guhinduka kw’amabara y’urupapuro (litmus paper)
2.2.4.3. Kugereranya amabara y’urupapuro n’ ari ku gakarito izo mpapuro zizamo
Ni ingenzi kumenya uko umuhinzi wa sipirilina arushaho kubigiramo uburambe, biba bitakiri ngombwa cyane gukoresha urupapuro rwabugenewe kenshi kuko ibara rya sipirulina riba rihagije. Uko sipirulina irushaho kugira imbaraga iniyongera ni na ko ibara rirushaho kuba icyatsi kibisi kijimye bisobanura ko urugero rw’ amafumbire rugeze ku kigero cyo hejuru (10-10.5).
Iyo igeze kuri uru rugero iba yeze ni ukuvuga ishobora kuba yasarurwa (kugirango iribwe) cyangwa yakongerwa (gutubura imbuto). Ku cyo gutubura imbuto, inama itangwa ni uko habaho gutegereza ikindi cyumweru kugirango sipirulina yongere ikure. Ni ingenzi cyane kumenya ko muri icyo cyumweru na cyo kuvanga no kongera mo amazi bikomeza gukorwa.
2.3. Gutubura Imbuto (Sipirulina)
Igihe sipirulina imaze gukura ifite imbaraga, iba imaze kugera ku kigero cyo gutuburwa(no gusarurwa turibuvugeho mu ngingo ikurikira, 2.4). Iyo ibikenerwa biri ku kigero nyacyo, sipirulina yiyongera mu masaha 28 kugera kuri 48.Bishoboka ko byafata n’ igihe kirekire, igihe ibikenerwa biri munsi y’ikigero nyacyo.
2.3.1. Kugabanya sipirulina mu macupa abiri (gukwiza)
Ufata icupa ririmo sipirulina nirindi ririmo ubusa maze ukagabanyamo kabiri ugashyira no muri iryo rindi ukaba ugize amacupa abiri arimo sipirulina kuri kimwe cya kabiri (1/2).
2.3.2 Gutubura
Ibigereranyo bigomba kuba kimwe cya kabiri kuri kimwe cya kabiri.Ufata ya macupa yawe washyizemo sipirulina ukuzuzaho imvange y’amazi n’amafumbire kuri kimwe cya kabiri cyari cyasigaye.
2.3.3.Gupima urugero rwa amafumbire(ph level)
Kugabanya sipirulina maze ukongeraho imvange y’amazi n’amafumbire bituma ikigero cy’amafumbire kimanuka. Nyuma y’ iminsi mike kugera ku byumweru bike rurongera rukazamuka rukagera ku kigero cyo hejuru (10-10.5) n’ ibara rikongera kugenda ryijima uko sipirulina ukura. Muri iki gihe sipirulina igomba kwitabwaho nka mbere igitangira guhingwa (ingingo2.2), ni ukuvuga kongeramo amazi no kuvanga.
Gupima urugero rw’amafumbire bikorwa nk’ uko twabibonye mungingo zibanza (ingingo2.2.4). Igihe urugero rwongeye kuzamuka rukagera ku10-10.5, ni byiza ko uyireka (sipirulina) nk’ icyumweru kimwe kugirango igire imbaraga kandi igwire ibe iri kurwego rwo kuba yakongerwa (gutuburwa) cyangwa gusarurwa.
2.4. Gusarura
Iyo sipirulina imaze gukura ifite imbaraga, iba igeze igihe cyo gusarurwa (cyangwa gutuburwa nk’ uko twabivuze mu ngingo ya 2.3). Gusarura sipirulina, ni ukuyitandukanya n’ imvange y’amazi n’amafumbire yakuriyemo. Ni byiza gusarura mu gitondo kumpamvu z’ intungamubiri n’ imisarurire yayo.
2.4.1 Gufatira akayungiro hejuru y’ igikoresho uri gusaruriramo(indobo,ibase ,icyungo)
2.4.2 Gusuka sipirulina ku kayungiro
2.4.3 Kuyungurura
Mu gusarura, sipirulina isigara ku kayungiro maze imvange y’amazi n’amafumbire igatambuka ikajya mu gikoresho uri gusaruriramo.Kugirango wongere ukoresha nk’incuro ebyiri cyangwa eshatu. Nyuma y’ izo ncuro ugomba kumenwa maze hagakoreshwa imvange y’amazi n’amafumbire nshyashya.
N.B: ntabwo imvange y’amazi n’amfumbire wakoreshejwe kuri izo ncuro imenwa uko umuntu yiboneye. Ntibyemewe guhita uyishyira mu butaka, mu bindi bidukikije (imigezi, ibyatsi, ibihingwa…), kuyaha amatungo cyangwa kuyamena muri wese. Ugomba kubanza gufungurwa ku rugero rwa 1 ku 10 (ni ukuvuga litiro imwe uyifunguza litiro 10 z’ amazi) maze ukaba wakifashishwa mu busitani ubwo ari bwo bwose cyangwa mu bihingwa. Ubundi buryo ni ugushyira ya mvange y’amazi n’amafumbire mu gikoresho (urgero: ibasi) gipfunduye ugatereka ku zuba. Amazi aratumuka hagasigara ibisheshe bya ya mafumbire bishobora gufungwa mu mashashe, umuntu akabona kubita.
2.4.3. Gukamura
Urugero rw’ amafumbire sipirulina ikuriramo rwakwangiza ubuzima igihe umuntu ahise ayirya. Kubera iyo mpamvu iyo umaze kuyungurura ni ngombwa gukamura sipirilina kugirango wizere ko imvange y’amazi n’amafumbire yose yashize mo. Ukamura witonze maze wabona amazi arikuvamo atangiye kuba icyatsi kibisi ukarekeraho. Niba gukamura bidashoboka, ubundi buryo (ari ko butari bwiza) ni ukuyinyuza mu mazi. Nyuma yo gusarura sipirulina no kuyikamura iba imeze nk’ icyatsi.
2.5. Kumisha sipirulina
Sipirulina yasaruwe ikaba itahise iribwa igomba kumishwa.Ubu buryo bushobora gutuma ibikwa ukwezi kose.
2.5.1. Kwanika
Usanza sipirulina ku gasegetera kakaba gafasha kugabanya igihe cyo kwanika kandi ikuma neza. Igihe katabonetse ,hakoreshwa ikindi kintu cyose kibwase ushobora gusanzisha;urutoki:icyuma;cyangwa akayiko.
2.5.2 Kumisha
Iyo hakoreshejwe ifuru, kumisha bimara amasaha cumi 16 ku bushyuhe bungana na 40oC cyangwa amasaha ane ku bushyuhe bungana na degere 60 ( uko ubushyuhe bw’ifuru ari bucye niko intungamubiri ziguma muri sipirulina ari nyinshi). Niba yanitse ku zuba iminsi ibri irahagije.
- UKO BAHINGA SIPIRULINA MU BYUZI (Intambwe ku ntambwe)
Ibyuzi ni uburyo bwiza bwo guhinga sipirulina nyinshi.
3.1 AMAHAME NGENDERWAHO YO GUHINGA SIPIRULINA MU BYUZI
3.1.1. Igitwikirizo (Igipfundikizo)
Hakenewe icyo gutwikira cyo kurinda imvura kugwa mu cyuzi kuko ishobora gufungura imvange yámazi n’amafumbire maze urugero rw’ amafumbire rukagabanuka.Ni ingenzi cyane kandi nk’ ahantu hari umuyaga mwinshi ushobora gutwara ivumbi ryinshi n’igitaka cyangwa igihe hari udukoko twinshi.Igipfundikizo gishobora kuba ikibaho, ibibabi by’ingazi cyangwa agace k’igikoresho wakoresheje utegura mu cyuzi.
3.1.2 Kugabanya
3.1.3 Gusukura icyuzi
Buri mezi atandatu icyuzi kigomba gukorerwa isuku ibishingwe byose bigakurwamo. Mu gihe cyo gukora isuku, sipirulina yimurirwa mu kindi cyuzi cyangwa mubindi bikoresho (Ibasi, Indobo, Icyungo,…). Amazi arimo isabune bogesheje (ibyombo) amasahane ni meza cyane kuyakoresha usukura icyuzi.
3.1.4 Ibipimo by’icyuzi
Ubujyakuzimu bw’icyuzi bugomba kuba inshuro ebyiri ubujyakuzimu bw’imvange y’amazi n’amafumbire. Mu buryo bwiza imvange y’mamazi n’mafumbire yagombye kuba hagati ya santi metero 15 na 20 z’ubujyakuzimu, bivuzeko icyuzi kigomba kuba gisumbaho. Nk’uko kano gatabo kagenewe gukoresha mubuhinzi bwa sipirulina mu matsinda y’abantu, bikunze kubaho ko inshuro nyinshi ibyangombwa bikenewe biba bitageze ku rugero. Kubera iyo mpamvu ni ngombwa ko imvangey’amazi n’amafumbire iba ifite santimetero 30 kugeza kuri 40 z’ ubujyakuzimu mu cyuzi cya santimetero 60 kugeza kuri 68.Ibi bizagabanya ibibazo bishobora gutera umusaruro kwangirika.
3.2 GUTEGURA UMURIMA
Amabwiriza ni amwe n’ayo guhinga mu macupa (reba ingingo 2.1). imvange y’amazi n’amafumbire yongerwa hakurikijwe ingano ya sipirulina iri kuboneka (Ihari). Ni ukuvuga niba hari litiro 20 za sipirulina hagomba gutegurwa imvange y’amazi n’amafumbire ingana na litiro 20. Gutegura imvange y’amazi n’amafumbire mbere, ukayashyira mu cyuzi nk’ uko bikorwa ku macupa ntabwo ari uburyo bwiza kuko ingano (y’amafumbire n’amazi) iba ari nini. Amafumbire n’amazi bishyirwa mu cyuzi bitandukanye, nyuma y’amasaha make no kuvanga amafumbire arashonga.
3.3 GUHINGA (Kongera imvange y’amazi n’amafumbire muri sipirulina)
Amabwiriza ni nk’ ayo ku macupa (ingingo 2.2). Kongeramo amazi, kuvanga, kongeramo imvange y’amazi n’amafumbire no gupima urugero rw’ amafumbire bikorwa kimwe uretse ibikoresho byo kuvanga. Kuvanga mu cyuzi bishobora gukorwa n’ intoki ukoresheje igiti, ikindi kintu cyatunganyirijwe kuvanga ingano nini cyangwa Ipombo ntoya ikoresha mu burobyi.
3.4. GUTUBURA
Uburyo bwo gutubura sipirulina mu cyuzi ni bumwe n’ ubwo gutubura mu macupa (reba ingingo 2.3). Itandukaniro rihari ni uko sipirulina itagabanywa mu macupa ngo bongereho amazi avanze n’amafumbire . Ahubwo ingano y’ icyuzi niyo yongerwa maze imvange y’amazi n’amafumbire akabona kongerwaho, sipirulina ikaba nyinshi. Ibi bikorwa hashyirwa ikibaho cyangwa ikindi kintu cyatangira amazi mu cyuzi, hakaboneka agace gato sipirulina ikaba iriho ihingwa. Iyo imaze gukura ku kigero cyo kuba yatuburwa, cya kibaho kigizwayo kugirango icyuzi kibe kigari (wa mwanya sipirulina yari irimo). Igihe icyuzi cyose kimaze kuzura, gutubura sipirulina bijyana n’ ingano y’ iyo wasaruye ngo iribwe.
3.5.GUSARURA
Gusarura mu cyuzi bikorwa kimwe no mu macupa (reba ingingo 2.4) kuko ingano iba ari nini, umwenda wifashishwa mu kuyungurura washyirwa mu biti (nk’ akayungiro k’ umucanga)
Kungirango byoroshye igikorwa, maze kagafatirwa hejuru y’icyuzi. Ni byiza ko icumi ku ijana (10%) by’imvange y’amazi n’amafumbire yasaruwe mo sipirulin amenwa (ariko hakurikijwe amabwiriza) nk’ uko bivugwa mu ngingo 2.4.2) maze asigaye akongera agakoreshwa. Ni ngombwa rero kongeraho imvange y’amazi n’amafumbire kugirango asubizeho ayo wamennye.
3.6.GUFUMBIRA
Hanyuma yo gusarura, intunga mubiri sipirulina yakoresheje zigomba gusimbuzwa kuri buri kilogarama imwe (1kg) y’ umusaruro hongerwamo:
- Amagarama magana atatu na mirongo itanu (350g) bya nitarate ya potasiyumu
- Amagarama cumi n’atanu (15g) didorogeno fosifate ya potasiyumu(cyangwa fosifate ya amoniyumu)
- Amagarama 8 ya potassium sulphate (soma: potasiyamu safete)
- Amagarama 8 magnesium sulphate (somo: magineziyamu safete)
- Amagarama 3 y’ ishwagara (cyangwa kolorire ya kalisiyumu)
- Amagarama 1 y’ ubutare (iron sulphate)
*Sodium Bicarbonate (soma: Sodiyumu bikarubonate) ikoreshwa mu gihe cyo gutangira guhinga.


text:
Urwenya: Nitwa Hitler
Umugabo w’ umuhanga mu gukopera iminsi 40 yamusanze mu marushanwa, ubwo bahamagaye uwa mbere bamubaza ibibazo bitatu.
1/intambara ya kabiri y’ isi yatangiye mu wuhe mwaka.
2/Ni nde wateje intambara ya kabiri y’ isi.
3/uwayiteje ariho cyangwa yarapfuye ?
Umugabo wa mbere yasubije ati 1.ni Hitler. 2.ni 1939. 3. ni bamwe barabyemeza abandi barabihakana.
Umugabo arasohoka bamubwira guhamagara ukurikiyeho aramuhamagara undi aramubwira ati" mbwira ibyo bari kubaza." Umwanya uba muto aramubwira ati "ntacyo mbwira ibizubizo" undi aramubwira icya 1 ni Hitler 2 ni 1939. 3. bamwe barabyemeza abandi barabihakana," nuko
umugabo arinjira afite ibisubizo gusa.
Baramubaza witwa nde ?
"Hitler",
Wavutse ryari
"1939"
Uri muzima wa mugabo we ?
Ati "bamwe barabyemeza abandi barabihakana."
Urwenya: Nitwa Hitler
Urwenya: Nitwa Hitler
Labels: urwenya


text:
Hirya no hino mu gihugu cyacu uhasanga ibirundo by’ifumbire ba nyirabyo baharunda ndetse bikanahamara igihe kinini mbere yo gukoresha iyo fumbire. Abahanga muby’ubuhinzi bavuga ko gushyira ifumbire kuzuba kandi igihe kinini biyigabanyiriza ubushobozi kubirebana n’ibitunga ibihingwa ifumbire iba ifite, bikagabanuka.
Ikindi kigaragara cyane mu mirima y’abahinzi ni ukunaga ifumbire hejuru mu mirima yabo maze ntibayirenzeho itaka na rikeya, bakibwira ko bafumbiye imyaka yabo uko bikwiye.
Mukiganiro twagiranye na bwana Mugabe Jean Paul, umugoronome ukorana na Caritas Rwanda, yasabye abahinzi kutanika ifumbire yabo kuko imyunyu igirira ubutaka n’ibimera akamaro yigendera bityo ifumbire yabo igapfa ubusa.
Kwanika ifumbire y’amatungo ku izuba birayangiza Kwanika ifumbire y’amatungo ku izuba birayangiza
Gushyira ifumbire kuzuba birayangiza
Mubigenda cyane iyo ifumbire yanitswe ku izuba harimo imyunyu ya Azote, ifasha ibimera kuzamuka mubutaka, Phosphore (fosifori) ifasha imbuto mukwera no gukomera kw’ibiti ndetse tutibagiwe CO2 ifatwa nk’ibiryo bya buri kintu gihumeka harimo n’ibimera.
Iyo ifumbire yumishijwe rero, nta mumaro iba igifitiye ibihingwa bigatuma abahinzi barumbya kandi bari bafite ifumbire. Uko gukayuka kw’imyunyu ngugu kugenda kwiyongera bitewe n’ingano y’izuba ifumbire iriho, kandi bigenda muburyo bw’umwuka (evaporation).
Kimwe n’abashyira amafumbire yabo hejuru y’ubutaka mu mirima, abayashyira kuzuba ryinshi mu igihe kirekire bategereje kuyakoresha bakwiye kubyitwararika bakayatwikira. Ikindi ngo ni uko kuyateramo amazi igihe cyo kuyakoresha kitaragera nabyo atari byiza.
umuhinzi.com
Kwanika ifumbire y’amatungo ku izuba birayangiza
Labels: ubuhinzi


text:
Bamwe mu babyeyi bo mu bice bitandukanye by’Akarere ka Musanze bibarutse mu ijoro ryo kuri uyu wa 25 Ukuboza no mu gitondo cy’iyi tariki yizihizwaho umunsi wa Noheli, barahuriza ku kuvuga ko bagomba gufasha abana babo kuba beza nka Yezu/Yesu Kristu babarinda by’umwihariko kwandagara mu muhanda.
Amakuru dukesha Ibitaro bikuru bya Ruhengeri biherereye mu Karere ka Musanze, agaragaza ko mu ijoro rya Noheli kugeza mu ma saa munani z’igicamunsi cyo kuri iyi Noheli ubwo twandikaga iyi nkuru, nibura abana 8 ari bo bavutse; barimo abahungu batanu n’abakobwa batatu.
Muri rusange ngo nta kibazo gikomeye cyagaragaye ku babyeyi bibarutse, abaganga bafashije abo babyeyi kwibabaruka bavuga ko nta ngorane bahuye na zo, bemeza ko ababyeyi bakiriwe ‘bagiye bibaruka mu mahoro’.
‘Ibyishimo bidasanzwe’
Ababyeyi benshi bibarutse ubwo hizihizwaga Noheli y’uyu mwaka babashije kuganira n’umunyamakuru abasanze ku kiriri mu bitaro n’amavuriro twasuye uyu munsi, mu byishimo bagaragazaga, bashimangira ko bagiye gushyira imbere gutoza abana babo bavutse kuri uyu munsi gukura bagera ikirenge mu cya Yezu/Yesu wakuze yicisha bugufi kandi aharanira amahoro ya buri wese.
Mukandayisenga Françoise, umubyeyi wo mu Murenge wa Kinigi, agira ati“Yewe uyu munsi byabaye agahebuzo, ni ibyishimi birenze ntabwo nabona uko mbigusobanurira; ubusanzwe jye nemera Noheli cyane kandi by’umwihariko mpamya ko kuba ndiho ari uko mfite Yesu Kristo mu buzima bwanjye, kuba rero imfura yanjye ivukiye irimwe na we[Yesu] nshaka ko bamera kimwe mu migiririre no mu myitwarire, nzaharanira kubifasha uyu mwana wanjye.”
Mu gihe hirya no hino mu gihugu hakomeje kugaragara abana bato b’inzererezi bibera mu mihanda, ababyeyi bibarutse kuri Noheli bo muri Musanze batangaza ko byatumye bafata umwanzuro wo kurinda abana babo kujya mu mihanda ari nako babarinda impamvu zose zishobora kubabera imbarutso yo kujya mu mihanda.
Nyirandayambaje Hilary, umubyeyi wo mu Murenge wa Busogo wibarutse umuhungu akaba yamaze kumuterura ‘Noel’, yagize ati “N’Imana yazaguhana umwana wavutse ku munsi nk’uyu abaye mayibobo(…) uyu wanjye nzamusengera akure neza, ariko kandi nzagendera kure ibishobora kuba intandaro yo kuba yajya mu muhanda.”
Muragijima Fidel, umugabo ufite umugore wibarukiye mu Bitaro bikuru bya Ruhengeri, agira ati “Aka kana kanjye nshaka ko kazakura neza gakunda gusenga nka Yezu Kristu, nta kuba nka ba bandi tubona mu muhanda bananiranye, nshaka ko akura neza nk’uko Leta ibishaka ndetse nk’uko Imana ibishaka.”
Akomeza agira ati “Umwana aravuna cyane, uko rero nzabigenza ngo atajya mu muhanda ni ukumotoza isengesho kandi nkaharanira kubana na mama we mu mahoro kuko nituryana ni bwo ashobora kuzaduhunga akigira kwibera mu kiraro (…) kurera neza uyu mwana wanjye wavutse kuri Noheli ni byo nshyize imbere.”
Abana bahise bahabwa amazina…
Ababyeyi bo mu Karere ka Musanze bibarutse kuri Noheli babashije kuganira n’iki kinyamakuru bahuriza ku kugaragaza amazina afitanye isano n’uyu munsi bahise baterura abana babo badategereje umuhango wo ‘Kurya ubunnyano’ umenyerewe mu muco Nyarwanda aho umwana umuryango n’inshuti zawo zikorana zigashakira izina umwana wavutse.
Mukandayisenga Françoise n’umufashe we Muragijima Fidel bavuga ko bamaze kwita umukobwa wabo waraye uvutse izina rya ‘Mukanoheli Noela’, abigarukaho Mukandayisenga yagize ati “Izina ni iryo, kubera ibyishimo bya Noheli sitwategereje wa munsi ubusanzwe witirwaho amazina, twamuhaye ayo mazina kugira ngo ajye ahora atwibutsa ibi byishimo dufite ubu.”
Nyiraneza Angela wo mu Murenge wa Gacaca, we atangaza ko umuhungu yibarutse mu ma saa kumi n’ebyiri z’igitondo cyo kuri iyi Noheli, yamaze kumuterura ‘Irakoze Noel’; ni izina uwo mubyeyi avuga ko yatanze ashimira Imana kuba yamufashije akibaruka mu mahoro ku munsi mukuru wa Noheli.
Noheli ni umunsi ngarukamwaka wizihizwa ku wa 25 Ukuboza n’amamiliyari y’Abakirisitu abatuye hirya no hino Isi aho baba bibuka ivuka rya Yezu/Yesu Kristu.
Twitter: @Umurengezis


text:
Gakenke : Kutamenya gusoma no kwandika biri mu nzira yo kuba amateka
Mu nama yahuje Umuyobozi ushinzwe Uburezi mu karere n’Abakozi bashinzwe Uburezi mu mirenge tariki ya 16 Ukuboza 2011, biyemeje gukemura ikibazo cy’abantu batazi gusoma no kwandika mu myaka iri mbere kikaba amateka.
Umuyobozi ushinzwe Uburezi mu karere Hakizimana Jean Bosco avuga ko guhera kuwa 4 Mutarama 2012 bazatangira gahunda yo kwigisha abantu basaga 12,000 gusoma, kwandika no kubara mu mirenge bakomokamo.
Nk’uko akomeza abitangaza, abo bantu bazigishwa  bari mu kigero cy’imyaka 15 na 55 bagizwe ahanini n’abatarakandagiye mu ishuri,  abacikirije amashuri ndetse n’abize gusoma no kwandika ariko bitewe no kutabikoresha  barabyibagiwe.
Hakizima Jean Bosco yaboneye umwanya wo gusaba Abakozi bashinzwe Uburezi mu mirenge kubafasha babaha ibinyamakuru byarangije igihe kugira ngo bihugure mu gusoma  no kwandika.
Umuyobozi ushinzwe Uburezi atangaza ko ibikoresho bikenewe bigizwe n’imfashanyigisho z’abarimu n’ibitabo by’abanyeshuri byagejejwe ku mirenge yose. Ayo makuru yemejwe kandi n’Abakozi bashinzwe Uburezi mu mirenge 19 igize Akarere ka Gakenke. Yongeraho ko abarimu basaga 300 bazifashishwa muri icyo gikorwa biteganyijwe ko bazahugurwa tariki ya 28 na 29 ukuboza.
Muri uyu mwaka tugiye gutangira hateganyijwe kwigisha abantu 12,000 n’abandi basaga 4,300 na bo batangiye kwiga bari hafi kurangiza naho abandi bantu basaga 6,000 bazigishwa mu mwaka wa 2013.
Â


text:
Ni ibikorwa bibanziriza umunsi mpuzamahanga wahariwe kurwanya indwara zibasira umutima, uteganyijwe kwizihizwa ku wa Gatanu, tariki ya 29 Nzeri 2017.
Ubu bukangurambaga buzamara iminsi itatu, abantu bose babishatse bapimwa izo ndwara ku buntu ahantu hose bafatira serivise z’ubuzima hirya no hino mu gihugu.
Umunyamabanga wa Leta muri Minisiteri y’Ubuzima ushinzwe ubuzima rusange n’ubuvuzi bw’ibanze, Dr Ndimubanzi Patrick, yasabye abayobozi mu nzego zose kwisuzumisha.
Yagize ati “Icyo twakoze uyu munsi ni ugukangurira abakozi bose kwipimisha kenshi tukabasaba kumenya indwara ziriho, izitandura, iz’imitima, iza diyabete; tukaba tubasaba kwisuzumisha ariko bakanahindura uburyo babayeho, ibyo barya, abantu bakamenyera kurya imboga n’imbuto, bakanywa amazi, abanywa itabi bakarivaho, bakarinda umutima wabo.”
Minisitiri w’abakozi ba Leta n’umurimo, Rwanyindo Kayirangwa Fanfan, yakanguriye abakozi ahagarariye bakunze kwirirwa ku kazi ntibakore siporo kubihindura ariko bakanisuzumisha bakamenya aho bahagaze.
Yagize ati “Ubusanzwe iyi ni gahunda y’abantu bose muri rusange ariko turashishikariza cyane cyane abakozi ba leta kuko bakeneye ubuzima bwiza kugira ngo batange umusaruro, abakozi bakora neza mu gihe baba bafite ubuzima bwiza niyo mpamvu tubasaba kwisuzumisha kandi bakanirinda izo ndwara.”
Indwara zitandura zikunze kwibasira abantu zirimo umutima, umwijima, umuvuduko ukabije w’amaraso, impyiko, isukari nyinshi, asima, Diyabete n’izindi; izo zikaba zirwanywa hifashishijwe gukora siporo, kureka kunywa itabi, kurya imbuto n’imboga no kwirinda isukari nyinshi.
Ishami ry’Umuryango w’Abibumbye ryita ku buzima (OMS) rigaragaza ko mu bantu bose bicwa n’indwara ku Isi abagera kuri 31% bahitanwa n’iz’umutima mu gihe mu Rwanda mu bajya kwivuza buri mwaka, abagera ku bihumbi 50 muri bo baza kuzivuza.
Ikigo cy’Igihugu cy’Ubuzima (RBC) gitangaza ko mu Rwanda abagera kuri 25% mu bajya kwivuza baba barwaye indwara zitandura mu gihe abicwa na zo bari hagati ya 20% na 25%.


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
17 Igihe Aburamu yari afite imyaka mirongo cyenda n’icyenda, Yehova yaramubonekeye aramubwira+ ati “ndi Imana Ishoborabyose.+ Ujye ugendera imbere yanjye kandi ube indakemwa.+
2 Kandi nshyize isezerano ryanjye hagati yanjye nawe,+ ko nzakugwiza cyane.”+
3 Nuko Aburamu abyumvise yikubita hasi yubamye,+ maze Imana ikomeza kuvugana na we igira iti
4 “dore mfitanye nawe isezerano,+ kandi rwose uzaba se w’amahanga menshi.+
5 Ntuzongera kwitwa Aburamu ukundi, ahubwo uzitwa Aburahamu, kuko nzakugira sekuruza w’amahanga menshi.
6 Nzatuma wororoka cyane nkugire amahanga menshi, kandi uzakomokwaho n’abami.+
7 “Nzasohoza isezerano ryanjye riri hagati yanjye nawe+ n’urubyaro rwawe n’abazarukomokaho, ribe isezerano ry’ibihe bitarondoreka,+ kugira ngo mbe Imana yawe n’iy’urubyaro rwawe ruzagukurikira.+
8 Kandi iki gihugu utuyemo uri umwimukira,+ ari cyo gihugu cy’i Kanani cyose, nzakiguha wowe n’urubyaro rwawe ruzagukurikira, kibe icyanyu kugeza ibihe bitarondoreka; kandi nzaba Imana yabo.”+
9 Imana yongera kubwira Aburahamu iti “nawe ukomeze isezerano ryanjye, wowe n’urubyaro rwawe n’abazarukomokaho.+
10 Iri ni ryo sezerano muzakomeza hagati yanjye namwe, ndetse n’urubyaro rwanyu ruzabakurikira:+ umuntu wese w’igitsina gabo wo muri mwe agomba gukebwa.+
11 Muzajye mukebwa, kandi icyo kizababere ikimenyetso cy’isezerano riri hagati yanjye namwe.+
12 Umwana w’umuhungu wese wo muri mwe umaze iminsi umunani avutse agomba gukebwa,+ nk’uko ibisekuru byanyu bizakurikirana, ni ukuvuga umwana wese wavukiye mu rugo rwawe, n’umuntu wese waguzwe amafaranga ku munyamahanga utari uwo mu rubyaro rwawe.
13 Umugabo wese wavukiye mu rugo rwawe n’umugabo wese waguze amafaranga yawe agomba gukebwa;+ kandi isezerano ryanjye rigaragarira ku mubiri wanyu, rigomba kuba isezerano ry’ibihe bitarondoreka.+
14 Umuntu wese w’igitsina gabo utazakebwa, uwo muntu azicwe avanwe mu bwoko bwe.+ Azaba yishe isezerano ryanjye.”
15 Imana ikomeza kubwira Aburahamu iti “naho Sarayi umugore wawe ntuzongere kumwita Sarayi, kuko azitwa Sara.+
16 Nzamuha umugisha kandi azakubyarira umwana w’umuhungu.+ Nzamuha umugisha kandi azakomokwaho n’amahanga;+ abami b’amahanga bazamukomokaho.”+
17 Aburahamu abyumvise yikubita hasi yubamye, atangira guseka no kwibwira mu mutima we+ ati “mbese umugabo w’imyaka ijana azabyara umwana, na Sara umugore w’imyaka mirongo cyenda abyare?”+
18 Hanyuma Aburahamu abwira Imana y’ukuri ati “Ishimayeli arakabaho imbere yawe!”+
19 Imana na yo iramubwira iti “Sara umugore wawe, agiye kuzakubyarira umwana w’umuhungu, uzamwite Isaka.+ Nzashyira isezerano ryanjye hagati yanjye na we n’urubyaro rwe,+ ribe isezerano ry’ibihe bitarondoreka.
20 Naho ku bihereranye na Ishimayeli, nakumvise. Na we nzamuha umugisha ntume yororoka kandi agwire cyane.+ Azakomokwaho n’abatware cumi na babiri, kandi nzamugira ishyanga rikomeye.+
21 Icyakora isezerano ryanjye nzarigirana na Isaka,+ uwo Sara azakubyarira, mu gihe nk’iki cy’umwaka utaha.”+
22 Nuko Imana irangije kuvugana na Aburahamu+ iragenda.
23 Hanyuma Aburahamu afata umuhungu we Ishimayeli n’abantu b’igitsina gabo bose bavukiye mu rugo rwe n’umuntu wese yaguze amafaranga ye, ni ukuvuga buri muntu wese wo mu rugo rwa Aburahamu w’igitsina gabo, maze abakeba kuri uwo munsi nk’uko Imana yari yabimubwiye.+
24 Aburahamu yari afite imyaka mirongo cyenda n’icyenda igihe yakebwaga.+
25 Umuhungu we Ishimayeli yari afite imyaka cumi n’itatu igihe yakebwaga.+
26 Uwo munsi ni bwo Aburahamu n’umuhungu we Ishimayeli bakebwe.+
27 Kandi abagabo bose bo mu rugo rwe, ni ukuvuga umuntu wese wavukiye mu rugo rwe n’umuntu wese yaguze amafaranga ku munyamahanga, bakebanwa na we.+
Yohereze
Yohereze
BIBILIYA-UBUHINDUZI BW'ISI NSHYA
Intangiriro 17
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Nasoma ibindi bitabo cyangwa Bibiliya yonyine irahagije?
Yanditswe na Umwanditsi (Admin) kuwa 29-05-2017 saa 17:37:55
Nasoma ibindi bitabo cyangwa Bibiliya gusa irahagije?
Bibiliya itwigisha ko tugomba kwibwira no gutekereza ku Ijambo ry’Imana ku manywa na nijoro (Zaburi 1:3). Ikatubwira kandi ko iby’ukuri byose, ibyo kubahwa byose, ibyo gukiranuka byose, ibiboneye byose, iby’igikundiro byose n’ibishimwa byose, nihaba hariho ingeso nziza kandi hakabaho ishimwe abe ari byo twibwira buri munsi (Abafilipi 4:8). Mu yandi magambo, ikintu cyose gitanga inama cyangwa gifasha mu kubaho ubuzima bwa gikiristu kandi bwiza bushimishije Imana na bagenzi bacu gikwiye guhabwa agaciro.
Tugarutse ku bijyanye n’ibitabo rero, nk’ibitabo by’ibyigisho bya Bibiliya n’ibisobanuro byayo tugomba kubisoma kuko nabyo ni ingenzi mu kumva neza ijambo ry’Imana. Nanone kandi hariho ibindi bitabo nabyo bifasha mu mibereho yacu ya buri munsi. Twatanga nk’urugero rw’ibitabo bijyanye n’uburyo bw’ubuvuzi bw’ibanze, ibyigisha kurera abana, ibikwigisha uko wabana neza n’abandi, ibikubwira ubumenyi ngenderwaho bwa buri munsi – Uko wategura neza amafunguro n’ibindi… Ibyo byose iyo bishyize hamwe bidufasha kubaho neza ubuzima bwa buri munsi.
Ikindi kandi ibitabo by’inkuru zabayeho cyangwa izitarabayeho byose bikururira umuntu ubumenyi runaka. Igihe cyose igitabo cyubahisha Imana kandi kidatandukira ku myizerere yawe, gishobora kugufasha nkuko Yesu yakundaga kubikora yigishiriza abantu mu migani. 1Abakorinto 10:31 higisha ko icyo ukora cyose ugomba kugikora ngo giheshe Imana icyubahiro. Uku niko uwizera Imana wese agomba kubaho. Kubaho uharanira ko icyo ukora cyose-cyaba gusoma cyangwa ubuzima bwawe bwa buri munsi- buhimbaza Imana. Niba igitabo runaka ibirimo bihesha Imana icyubahiro, birumvikana ko hari impamvu ihamye yo kugisoma.
Ibindi bitabo bitwigisha uburyo twakwitwara mu kujya gushaka abandi ngo baze kuri Kiristo. Bibiliya ibivuga byumvikana neza ko twahamagawe ngo tujye gushaka abazimiye ngo baze kuri Kiristo (Matayo 28:18-20). Ibitabo bifasha muri ibi harimo ibyigisha indimi z’amahanga, imico y’abantu ndetse n’uko imyizerere y’abandi iteye. Nubwo wakwitondera ubu bwoko bw’ibitabo, ariko bifasha ko umenyera ukagira ubumenyi mu kuganira n’abo mudahuje ururimi, imico, idini, n’ibindi bityo bikaba byagufasha kumenya uko witwara igihe uri mu kubigisha icyo bibiriya ivuga.
Nubwo twavuze ko gusoma ari byiza ariko birumvikana ko hari ibitabo umukiristo atagombye gusoma. Ibyo ni bya bitabo byita icyiza ikibi naho ibiki bikacyita icyiza (Yesaya 5:20). Bya bindi nabyo byigisha imico itari myiza hazamo ubuhehesi n’ubusambanyi, ubwicanyi n’ibindi nkabyo ntibikwiye gusomwa n’umukiristu. Mwene ibyo bitabo ni imbaraga z’umwijima zitageza ku kintu icyo aricyo cyose usibye kukujyana mu irimbukiro. Ibyo Pawulo abyita ibiteye isoni n’iby’isoni nke (Abefeso 5:11-12)
Icy’ibanze kuruta ibindi ni ukumenya ko Bibiliya ariyo gitabo cy’ibanze kandi igomba guhabwa agaciro kurisha ibindi bitabo byose bya gikiristu biriho. Ibindi bitabo byaduha inyigisho nziza ariko Bibiliya nicyo gitabo cyonyine cyahumetswe n’Imana (2 Timoteyo 3:16-17) igiha abantu ngo bagikoreshe mu kuyikorera no kuyubaha
Rimwe na rimwe intumwa Pawulo yajyaga yifashisha izindi nyandiko uko yabwirizaga ubutumwa (Ibyak 17) ariko ibyigisho bye byinshi byabaga bivuye muri Bibiliya isezerano rya kera.
Twahamagariwe kwiga Bibiliya: “Ujye ugira umwete wo kwishyira Imana nk’ushimwa, umukozi udakwiriye kugira ipfunwe, ukwiriranya neza ijambo ry’ukuri” 2 Timoteyo 2:15. Ibi bisaba umwanya uhagije wo kwiga ibyanditswe
Yesu yaduhaye urugero. Ubwo yageragezwaga na Satani yasubuje ate ? Incuro eshatu yasubuje yifashihije ijambo ry’Imana (Matayo 4:1-11). Ibindi bitabo bidufasha mu buzima bwo kubana n’Imana ariko ntibigomba kutubuza umwanya wo gusoma Ijambo ryayo.


text:
Tariki 6/5/2012, Santarali Rebero ifatanije na Paruwasi Nyagahanga, yasabiye Missa Musenyeri Augustin MISAGO uherutse kwitaba Imana, tariki 12/3/2012. Igitambo cya Missa cyayobowe na Padiri J.Damascene MUGIRANEZA, Umunyamabanga wa Diyosezi ya Byumba, wari uhagarariye Umwepisikopi, akikijwe n’Abapadiri Pascal NSHIMIYIMANA, Umunyamabanga wa Diyosezi ya Gikongoro, HABAKURAMA Clet, uhagarariye Amashuri Gatolika muri Diyosezi ya Gikongoro, Paul GAHUTU, Padiri Mukuru wa Paruwasi Nyagahanga na Valens NSABAMUNGU, Padiri wungirije muri iyo Paruwasi. Hari Révérend Canon Pastor Emanuel KAYIJUKA, uhagarariye Société Biblique mu Rwanda. Hari Umunyamabanga Nshingwabikorwa w’Umurenge wa Ruvune, n’uhagarariye ingabo mu Mirenge ya Bwisige na Ruvune. Hari kandi n’imbaga y’abakristu n’abandi bari bazi Musenyeri Augustin MISAGO.
Missa ihumuje , Padiri Mukuru wa Paruwasi Nyagahanga yerekanye abashyitsi, abifuriza ikaze. Hagarutswe ku buzima bwa Musenyeri Augustin MISAGO.
Uwari uhagarariye abo mu muryango wa Musenyeri Augustin MISAGO, KAMASA Alfred, yabwiye abari aho ko Augustin MISAGO yavukiye i Kirwa mu 1943, muri Paruwasi Nyagahanga, ubu ni mu Murenge wa Ruvune, Akarere ka Gicumbi, Intara y’Amajyaruguru. Ni mwene BARAMBANZA na MUKAMPARIRWA. Yabatijwe kandi akomezwa mu 1956, mu 1971 ahabwa ubupadiri, naho 1992 ahabwa ubwepisikopi. Yibukije ko Musenyeri Augustin MISAGO yari mu miryango ibiri, uwo yavutsemo n’uwo yakoragamo ubutumwa ari wo Diyosezi ya Gikongoro. Yashimiye abaje bose kubatabara n’ababafashije gutegura uwo munsi. Yavuze ko Musenyeri yazize urupfu rutunguranye. Ati “ Imana imuhe iruhuko ridashira”.
Umunyamabanga Nshingwabikorwa w’Umurenge wa Ruvune yavuze ko atari Imirenge yose ivukamo Umwepisikopi, atari Uturere twose tuvukamo Umwepisikopi. Ati “Twagize igihombo ariko na byo tugomba kubishimira Imana kuko yishubije ibyayo, twihanganishije imiryango yombi yabagamo”.
Révérend Canon Pastor Emanuel KAYIJUKA, yagize ati : « Ndi hano kuko nkomoka mu Murenge wa Rukomo uhana imbibi n’uyu Musenyeri Augustin Misago avukamo, ndi hano nk’Umunyamabanga mukuru w’Umuryango wa Bibiliya mu Rwanda (Société Biblique du Rwanda) ugizwe n’Amadiyosezi 9 ya Kiliziya Gatolika, Amadiyosezi 9 y’Itorero ry’Abangilikani, andi Matorero 10 y’abaprotestanti hamwe n’Umuryango w’Abasoma Bibiliya mu Rwanda. Musenyeri Augustin Misago yari ahagarariye Kiliziya Gatolika muri uwo Muryango. Yatabarutse ndi mu butumwa bw’akazi muri Ethiopia, bituma ntashobora kwitabira imihango yo kumushyingura. Ngarutse, natangajwe no kubona akazi yagombaga gukora kajyana no kwandika Bibiliya Ntagatifu mu ngano zitandukanye, yaragakoze kose akarangiza kuwa gatandatu tariki ya 10/03/2012 akohereza mu biro byanjye i Kigali mbere yo kwitaba Imana ku wa mbere tariki ya 12/03/2012. Musenyeri Augustin Misago yagize uruhare rukomeye mu gusobanura Bibiliya ihuriweho n’Amatorero y’Abaprotestanti na Kiliziya Gatolika, ari yo yitwa Bibiliya Ijambo ry’Imana. Mbibutse ko ubu mu Rwanda dufite Bibiliya isobanuwe mu buryo butatu : Bibiliya Ntagatifu, Bibiliya Ijambo ry’Imana na Bibiliya Yera ». Yakomeje agira ati ”Musenyeri Augustin MISAGO ni we wifuje ko Bibiliya zagera ku bantu bose, mu Mirenge yose, maze icyo cyifuzo kirakirwa kandi gishakirwa amikoro, ku buryo ubu Umuryango wa Bibiliya urimo kujya mu Mirenge yose yo mu Rwanda uko ari 416 ishishikariza abakristu gukunda Bibiliya, kuyitunga no gutungwa na yo. Musenyeri Augustin Misago asize icyuho mu Muryango wa Bibiliya mu Rwanda no ku isi, ariko ibyo yari yaratangiye nta bwo bizasubira inyuma. Umuryango wa Bibiliya uri gutegura Bibiliya mu ngano zinyuranye ku byiciro by’abantu binyuranye harimo na Bibiliya z’abana, iz’urubyiruko na Bibiliya z’abatabona! »
Padiri Pascal NSHIMIYIMANA, Umunyamabanga wa Diyosezi ya Gikongoro, yibukije ko Musenyeri Augustin MISAGO yitabye Imana yendaga kwizihiza Yubile y’imyaka 20 ayobora Diyosezi ya Gikongoro, dore ko yahawe inkoni y’ubushumba 28/6/1992. Abajijwe uburyo yifuza ko bamutegurira umunsi mukuru, Musenyeri Augustin MISAGO yasubije ko byategurwa mu buryo bworoheje. Ati “Nimubitegure, njye nzaza ndi umushyitsi !”. Koko azaza ari umushyitsi, yacaga amarenga y’urupfu rwe. Musenyeri Augustin MISAGO yari umuntu uhangayikishijwe na Kiliziya iri mu Rwanda ndese n’iy’isi yose. Aho bamwe bavuga ko nta mwanya bafite we yarawubonaga. Ati “ yaduhaye umurongo, adusigiye ‘Tugendere hamwe’ ngo tutazatatana, ahubwo ngo dushishikarire ubutumwa. Yari umuntu wicishaga bugufi n’ubwo benshi bamutinyaga, nyamara uwamwegeraga yifuzaga kugaruka ngo baganire”.
Umunyamabanga wa Diyosezi ya Byumba, wari uhagarariye Umwepisikopi, Padiri J.Damascene MUGIRANEZA, wari umushyitsi mukuru, yashimiye aba aho, ashimira abaturutse ku Gikongoro. Yakomeje avuga ati “ Ubuzima bwa Musenyeri Augustin MISAGO budusigiye:
1/ Kumenya no gukunda ubuhanga: Mu nama, Musenyeri Augustin MISAGO yumvaga nta kintu cyahita kitabanje gusesengurwa kugira ngo hafatwe umwanzuro utsitse, aho koga hejuru. Ikindi twamwigiraho ni
2/ Kuba umukozi : Musenyeri Augustin MISAGO yatangiye kwandika akiri mu Iseminari, akora ubushakashatsi ku guhuza umuco n’Ivanjili. Yagize uruhare rukomeye mu gushyira ahagaragara Ibitabo by’Amasomo y’ibyumweru, imibyizi, iby’ibihe byihariye nk’Igisibo,Pasika, Adiventi na Noheli, Amasomo y’Iminsi mikuru n’iy’abatagatifu…
3/ Kibeho :Tariki 29/6/2001, Musenyeri Augustin MISAGO yatangaje Icyemezo ntakuka ku mabonekerwa y’i Kibeho, bityo Kibeho iba ahantu hambere muri Afurika, hemewe na Kiliziya y’isi yose ko Bikira Mariya yahagaragaye.
4/Gukunda ukuri no kuguharanira: Yakundaga ukuri akakwizirikaho mu mvugo no mu ngiro.
5/ Tugendere hamwe, Amabwiriza y’Umwepisikopi ku byerekeye imikorere n’imibereho y’Amaparuwasi, Gikongoro, 2004. Iki ni igitabo Musenyeri Augustin MISAGO yacyanditse kugira ngo atange umurongo ku byerekeye ikenurabushyo muri Diyosezi yari abereye umushumba. Padiri J.Damascene MUGIRANEZA yavuze ko ayo mabwiriza adufitiye akamaro twese kuko yayanditse agendeye ku myanzuro y’Inama Nkuru ya Vatikani ya II, Amategeko ya Kiliziya, imyanzuro za Sinodi zinyuranye, … kugira ngo afashe umuryango w’Imana kwiyubaka. Yagize ati “ Ntabwo ari Diyosezi ya Gikongoro gusa yabonye amabwiriza ayiha umurongo w’Ikenurabushyo no mu Iyobokamana riboneye, ni Kiliziya yose iri mu Rwanda yabonye inzira ngenderwaho mu Iyogezabutumwa”.
Imana imuhe iruhuko ridashira, icyubahiro yamugiriye imuha ubwepisikopi, ikimugirire imuha kwicarana n’intore zayo mu ijuru. Museyeri Augustin MISAGO ntabwo yapfuye kuko hapfa umubiri, umuntu azahoraho.
Abashyitsi bakiriwe mu Ishuri ryisumbuye rya Rebero.
Mwabiteguriwe na Padiri Valens NSABAMUNGU,
Vicaire à la Paroisse NYAGAHANGA


text:
Kubyara umwana ufite ubumuga bituruka ku mpamvu zitandukanye ariko akenshi usanga abagabo bahita babigereka ku bagore gusa ndetse bakanabahohotera bitwaje ko babyaye abana bafite ubumuga.
Ababyeyi b’abagore babyaye abana bafite ubumuga twaganiriye bavuga ko bahura n’ihohoterwa ry’uburyo butandukanye bakorerwa n’imiryango bashatsemo ndetse n’abagabo babo bakabahoza ku nkeke babaziza kuba barabyaye umwana ufite ubumuga.
Mukaneza ni umubyeyi wabyaye umwana ufite ubumuga bw’ingingo.Ubwo yaganiraga na Agasaro yatubwiye uko umugabo we n’umuryango yashatsemo bahoraga bamuhoza ku nkeke.
Mukaneza ati “ nabyaye umwana w’umukobwa avukana ubumuga bw’ingingo ameze nk’uwagagaye. Gusa umugabo wanjye we yahoraga ambwira ngo nzashake aho njyana uwo mwana ambwira ko mu muryango w’iwabo nta wundi muntu wabyaye umwana ufite ubumuga”
Uyu mubyeyi yarongeye ati “ Nahoranaga agahinda naterwaga no kuba narabyaye umwana wa mbere akaza afite ubumuga no kuba umuryango nashatsemo warandebaga nabi ndetse bakananyangira umwana”
Mukaneza ntiyaciwe intege n’abamusekaga ahubwo yatangiye kuvuza umwana we mu bitaro bigorora ingingo byo mu karere ka Kayonza, kuri ubu akaba afite icyizere ko umwana we azakira neza akagenda nk’abandi.
Undi mubyeyi utarashatse ko tuvuga izina rye yabyaye umwana ufite ubumuga bw’amaguru bakunze kwita ‘pied bots”. Ubwo yabyaraga umwan w’umuhungu wavukanye ubu burwayi umugabo we n’abaturanyi batangiye kumwumvisha ko ari amarozi ndetse rimwe na rimwe umugabo we akamubwira ko ari imivumo uyu mubyeyi yakomoye mu miryango y’iwabo bigatuma bahorana amakimbirane aho gushaka uko bavuza umwana.
Karangwa Calixte umugabo twaganiriye twamubajije impamvu abagabo bakunze kwigira ba nti bindeba iyo umugore wabo yabyaye umwana ufite ubumuga adusubiza agira ati:” akenshi abagabo dukunda kumva ko nta kintu kibi cyaduturukaho, ariko na none mbona ko abatererana abagore babo biba ari ukudashyira mu gaciro kuko umwana uko yaba ameze kose aba ari uw’ababyeyi bombi.”
Aba babyeyi nubwo bagize amahirwe bakabona aho bavuza abana babo, bashishikariza abagabo kudatererana abagore babo mu gihe babyaye umwana ufite ubumuga kuko akenshi nuwo mwana bimugiraho ingaruka ziyongera ku bumuga aba asanzwe afite.
Uko abagore babyaye abana bafite ubumuga bahohoterwa
Kubyara umwana ufite ubumuga bituruka ku mpamvu zitandukanye ariko akenshi usanga abagabo bahita babigereka ku bagore gusa ndetse bakanabahohotera bitwaje ko babyaye abana bafite ubumuga.
Labels: abagore, uburinganire


text:
Mu muco nyarwanda inkwano yari ishimwe rihabwa ababyeyi b’umukobwa, bagahabwa inka kuko ariyo yagengaga ubukungu bw’icyo gihe. Nyuma yaho amafaranga asimbuye inka, bamwe bumva ko gukwa umukobwa ari nko kumugura.
Bamwe mu bo twaganiriye bavuga ko inkwano zo muri iki gihe ziteye inkeke dore ko hari abitwaza umubare w’amafranga menshi bakoye bakumva ko umugore ari nk’itungo baguze ku isoko rigomba kunguka.
Mukabirasa Dativa ni umubyeyi wasize umuryango we akaza gukorera amafranga mu mujyi wa Kigali aho ngo yafashe umwanzuro wo guhunga umugabo we kuko ngo yahoraga amucyurira ko yamukoye ndetse akanamuhoza ku nkeke amukubita ngo yaramukoye.
Dativa akomeza avug ako nubwo umugabo we atari shyashya ariko ngo ahanini byatewe n’ababyeyi be baciririkanije inkwano nyinshi bakagora umugabo we nkaho yari agiye ku mugura.
Yagize ati “ Data yari yarandihiye amashuri yisumbuye ndangiza icyiciro rusange ariko agahora yumwa ko amafaranga yantanzeho niga azayagaruza mu nkwano bazankwa. Byatumye umusore twakundanye bamuca inkwano nyinshi kandi ntibampa ibishyingizwa bihagije.”
Dativa yarakomeje ati “ nageze mu rugo umugabo akajya antoteza abitewe n’uko ngo yatanze inkwano nyinshi tukaba tudafite ikidutunga ndetse agahora anyibutsa ko amafaranga ye iwacu bayariye ntituguremo ibishyingiranwa bihagije, akanga gukora ngo ahahire urugo akumva ko arijye waruvunikira gusa”
Nubwo nta gatanya Dativa n’umugabo we basabye ubu bamaze igihe kigera ku mwaka n’igice baratandukanye, akaba abana n’umwana umwe yari yarabyaranye n’umugabo we ndetse ngo yumva nta gitekerezo afite cyo gusubirana n’umugabo we.
Dativa agira inama ababyeyi kwirinda gukosha abakobwa babo nkaho ari ibicuruzwa ahubwo ko bagomba kwita ku hazaza h’umuryango umukobwa wabo aba agiye kubaka.
Ubusanzwe mu muco nyarwanda no mu gitabo cy’amategeko mbonezamubano y’u Rwanda bivugwa ko inkwano ari ishimwe rihabwa ababyeyi b’umukobwa bashimirwa ko bareze neza.
Uko inkwano y’ikirenga itera ihohoterwa ku bagore.
Mu muco nyarwanda inkwano yari ishimwe rihabwa ababyeyi b’umukobwa, bagahabwa inka kuko ariyo yagengaga ubukungu bw’icyo gihe. Nyuma yaho amafaranga asimbuye inka, bamwe bumva ko gukwa umukobwa ari nko kumugura.
Labels: uburinganire


text:
Ibintu 3 wamenya ku mugore wa Stromae
Coralie Barbie ni umugore w’umuhanzi w’icyamare Stromae ufite inkomoko mu Rwanda kuko ise umubyara ari umunyarwanda. Umugore wa Stromae bagiye kumarana umwaka bashyingiranywe, afite byinshi wamumenyaho ariko muri byo harimo ibi by’ingenzi:
Niwe uhimba imideri umugabo we yambara
Coralie wavutse mu 1984 mu gihe umugabo we yavutse mu 1985, ajya kumenyana na Stromae byaturutse ku kuba muri 2013 ariwe watangiye kujya umuhitiramo imyambaro yambara akanamufasha kwita ku buryo agaragara, no mu gufata video z’indirimbo akaba amuri hafi, akamushakira imyambaro iri bujyane na video y’indirimbo. Uko kumuba hafi kwatumye bibaviramo urukundo baza no gukora ubukwe bwabaye mu ibanga mu mpera z’umwaka ushize.
Yahuje guhimba imideri kwe n’ubuhanzi bw’umugabo we abibyaza inyungu
Kuru ubu Coralie yamaze gushyira hanze icyiciro cya gatatu cya label yabo bise Mosaert, aho Coralie yifashisha moderi yambika umugabo we agakoramo imyenda yo kugurisha. Iyi myenda yo muri Mosaert yiganjemo amabara menshi nkuko Stromae akunze kugaragara mu mpira ifite amabara menshi ajya kumera nk’ay’ibitenge ndetse ikaba irimo n’amakoti y’ibitenge bifite amabara mato ariko acyeye n’indi myenda itandukanye.
Yifuza kwambika abandi bahanzi bakomeye
Carolie yifuza kumenyekana ku rwego rwo kujya yambika abandi bahanzi bakomeye barimo nka Beyonce na Rihanna
Ngibyo ibintu 3 by’ingenzi wamenya ku mugore w’umuhanzi Stromae ukomoka mu Rwanda.
Source: gala.fr


text:
Urusenda ni ikiribwa cyamamaye ku isi yose. Uretse kuba rubarirwa mu ndyoshyandyo ndetse rufasha mu kongera ubushake buhagije bwo kurya, urusenda rugirira umubiri akamaro gakomeye aho rutuma imyanya imwe n’imwe yo mu kanwa no mu gifu ikora neza ndetse n’igogora ry’ibiryo rikagenda neza.
Bijya binavugwa ko umuntu ufite amibe n’ikibazo cyo mu mara (intestine worms) bamutegeka kurya urusenda. Urusenda kandi rutangirwa n’ubuhamya ko rutera akanyabugabo. Urusenda kandi rukoreshwa no mu kwica udukoko dutandukanye dutera indwara mu bihingwa. Urusenda rushobora kuribwa rukiri rubisi cyangwa rwumye. Rushobora no gukoreshwa nka salade nk’urwo bita sweet pepper (urusenda ruryohera), bashobora ku ruteka cyangwa rugakorwamo ibindi bintu bitandukanye (hot pepper, ketchup, imiti n’ibindi). Umusaruro w’urusenda ku rwego mpuzamahanga, nk’uko imibare yatanzwe na FAO (Ishami ry’umuryango w’Abibumbye ryita ku biribwa) yerekana ko Ubushinwa bufite umwanya wa mbere ku rwego mpuzamahanga mu guhinga urusenda no kurucuruza.
Bimwe mu bigize urusenda bishobora kugirira umubiri akamaro ni ku magarama 100 y’urusenda agizwe na garama 74 z’amazi, ibitera imbaraga KJ 395, 94 by’umunyungugu wa Kalisiyumu, garama 4.1 za poroteyine, garama 2.3 by’ibinyamavuta, garama 18 za carbohydrate, amagarama 6 y’umunyungugu wa Fibure, amagarama 50 ya Kalisiyumu, 101 y’umunyungugu wa Manyeziyumu na Fosifore, amagarama 2.9 y’umunyungugu wa Feri, amagarama 7.14o za Beta (B), amagarama 0.2 ya Carotene, 0,25 garama za Thiamin, amagarama 20 ya riboflavin na garama 121 za ascorbic acid. Nk’uko bitangazwa n’urubuga Rwanda Horticulture Development Authority (Rhoda) ubu isigaye ibarizwa muri NAEB (National Agriculture Export Board) ngo urusenda rugizwe n’ibyubaka umubiri byinshi. Iyo akaba ariyo mpamvu rukwiye kwitabwaho cyane. Bakomeza bavuga ko amoko y’urusenda ari menshi ariko ku masoko mpuzamahanga hakaba hakunzwe cyane ubwoko bwa California wonder, Yolo wonder, Emirald giant, Bird’s eye.
Imiterere y’urusenda
Urusenda ni igiti gishobora gukura kikaba cyagera kuri metero 2 z’uburebure. Gifite amababi menshi kandi kikaba gishobora kwera kabiri mu mwaka. Urusenda ruri mu bwoko bw’ibinyamisogwe. Ubwoko bw’umusogwe bwigaragaza bukurikije ubwoko bw’urusenda, kuko hari uruba icyatsi, umutuku, umuhondo n’andi mabara atandukanye. Urusenda rwo mu bwoko bwa Chili (Bushari) ni urusenda rwihuta mu mikurire yarwo, indabo zarwo ziba ziri hamwe ari umweru ndetse rukagira imisogwe miremire ireshya na santimetero 2 kugeza kuri 16 rukaba rutukura. Bene urwo rusenda rushobora kuribwa ari icyatsi kibisi cyangwa rwumishijwe.
Kubirebana n’aho urusenda rukunda, ngo rushobora guhingwa mu Rwanda hose ukurikije ubwoko bwarwo n’imiterere y’ikirere. Gusa ngo umuhinzi agomba kwita cyane ku bushyuhe buri hagati ya dogere 15 na 25 ndetse n’ubutumburuke bugera kuri metero 2000. Imvura igomba kuba iri hagati ya milimetero 600 na 900. Urusenda rushobora kwera ku butaka bwose ariko ubwo butaka bugomba kuba butarimo amazi menshi kandi bufite imyunyungugu ya ngombwa. Ibyo bikiyongeraho kuba bukize ku ifumbire y’imborera. Ubusharire (pH) bw’ubutaka bugomba kuba buri hagati ya 5.5 na 6.8.
Ku bijyanye n’ifumbire, urusenda rukenera ifumbire y’imborera, iboze neza ingana na toni 10 kuri hegitari imwe (10T/ha). Ifumbire mvaruganda yo ikoreshwa ku buryo bwa kilogarama 250 kuri hegitari TSP (Triple Super Phosphate) batera iyo urusenda rumaze kugira santimetero 15. Urusenda kandi rukenera ibiro 100 bya kilogarama ya CAN (Calcium Ammonia Nitrate) nyuma y’ukwezi rugakenera ibiro 200 kuri hegitari bya CAN.
Igihe cyo gutera urusenda
Kimwe n’ibindi bihingwa bica mu buhumbikiro, ingemwe z’urusenda zitegurwa muri Kamena. Gutera izo ngemwe bikorwa mu kwezi kwa Nzeri n’Ukwakira. Kubirebana n’uburyo bwo gutubura ingemwe, umuhinzi abanza Kwinaza. Aho yinariza urusenda hagomba gutegurwa neza nk’uko bigomba ku zindi mboga zibanza kunyuzwa mu buhumbikiro.
Mu buhumbikiro urusenda ruterwa kuri santimetero 20 hagati y’umurongo n’undi. Ubuhumbikiro kandi bugomba gutwikirwa kugira ngo burindwe imvura n’izuba. Na none kandi, ubuhumbikiro bushobora gukurwaho ibirindazuba mbere ho icyumweru kimwe ngo imbuto zigemurwe. Ubundi buryo bwo gutubura ingemwe ni ubwo bita Kugemura. Urusenda rugemurwa nibura rumaze kugira amababi 8 kugeza ku 10. Urusenda rugemurwa hashize iminsi iri hagati y’iminsi 30 na 40. Kugemura kandi, hatoranywa ingemwe zimeze neza, zikomeye. Kugemura bikorwa mu gitondo izuba ritarava cyangwa nimugoroba rimaze kurenga.
Uburyo bwa gatatu bwo gutubura ingemwe ni ubujyanye no gutegura umurima. Umurima ugomba gutegurwa neza nta rwiri rubonekamo, uhinze neza kugeza nibura kuri santimetero 30. Uwo murima ushyirwamo ifumbire umuhinzi yitwararitse ingero zifumbire zikwiriye.
Uburyo bukoreshwa mu gutera urusenda
Urusenda ruterwa kuri santimetero 40 hagati y’ngeri n’indi cyangwa hagati y’igiti cy’urusenda n’ikindi. Iyo umuhinzi ateye atanyujije mu buhumbikiro ni santimetero 30 hagati y’ingemwe n’indi. Ruterwa kuri santimetero 60 hagati y’umurongo. Urutanyujijwe mu buhumbikiro ni santimetero 70 hagati y’umurongo n’undi. Mu murima wa hegitari 1, hahingwamo ingemwe ziri hagati y’ibihumbi 50.000 na 80.000.
Ikintu gikwiye kwitonderwa mu gutera urusenda, ngo ni uko rudahingwa hamwe n’ibindi binyamisogwe. Ku birebana n’iminsi rwerera, ngo ubusanzwe nyuma y’iminsi 6 kugeza kuri 21, umumero w’urusenda uba watangiye kugaragara. Nyuma y’iminsi 60 kugeza kuri 90, ururabo narwo ruba rutangiye kuboneka. Imisogwe itangira kuboneka nyuma y’ibyumweru 4 kugeza kuri 5 nyuma y’aho ururabo rubonekeye. Urusenda ruba rweze neza hagati y’amezi 2.5 kugera kuri 3.
Indwara n’ibyonnyi
Urusenda rukunze kwibasirwa n’indwara y’Uruhumbu, iterwa n’agahumyo kitwa Peronospora tabacina. Ibimenyetso by’iyo ndwara ni uko ibibabi bizaho utudomo tujya kuba umukara dutwikiriwe n’uruhumbu rujya kuba umweru. Iyo ndwara ikunda gufata igihingwa kiri mu buhumbikiro. Irwanywa hakoreshejwe umuti witwa Ferban na Zineb. Indi ndwara n’iyitwa Antarakinose, iterwa n’agahumyo kitwa gloeosporium piperatum. Ni indwara ifata ibice byose cyane cyane ahakomeretse. Ibimenyetso biba byerekana ko ahafashwe huma nyuma hakabonekamo utudomo tw’umukara. Nyirabayazana w’iyo ndwara ni igihe hatewe imbuto zakomotse ku gihingwa kirwaye. Kuyirwanya nta kundi uretse guhinduranya ibihingwa mu murima ndetse no gutera imbuto zitarwaye. Ibyo bikiyongeraho gutera umuti nka Zineb, Naban, Ziram na Maneb.
Naho indwara ya Virusi igaragazwa n’ibimenyetso by’ibibabi n’imisogwe y’urusenda bihinduka umuhondo bikazaho utubara tujya kuba icyatsi cyijimye. Kuyirwanya ni uko igihingwa cyafashwe kigomba gukurwa mu bindi, kigatwikwa, kigashyirwa kure y’umurima uhinzwemo urusenda. Naho kurwanya udusimba dufata urusenda ngo ni ugukoresha imiti ya Malathion cyangwa Dimethoate.
Amateka y’urusenda
Bivugwa ko urusenda rwaturutse hagati mu majyepfo y’Amerika. Aho habonekaga ubwoko bugera muri 25. Ubundi muri Mexique niho hari inkomoko y’urusenda ruto rw’umutuku rukunze kuboneka mu gihugu cy’u Rwanda. Urusenda rwageze muri Afurika ruzanywe n’abacuruzi b’abacakara bari bavuye mu bihugu bya Karayibe no mu burengerazuba bw’Ubuhinde.
Umurumbuko w’Urusenda uboneka ngo iyo ruhinzwe neza ku buryo bwa kijyambere aho rushobora gutanga umusaruro ungana na toni 15 kuri hegitari 1. Imirimo yo gusarura ishobora gukorwa mu gihe cy’amezi ane kugeza kuri atandatu. Rusarurwa hakoreshejwe amaboko, rugashyirwa mu kintu gitunganyijwe neza. Ni byiza gushyira umusaruro mu gikoresho cya palasitike. Naho kuruhunika, urusenda rushobora kubikwa igihe kingana n’ibyumweru bitanu ahantu hari ubushyuhe bwa dogere 4 n’ubuhehere bugera kuri 95% naho urusenda rutunganyijwe (ruseye) rushobora kubikwa igihe kirekire.
source:orinfor
Uko bahinga urusenda
Labels: ubuhinzi


text:
NIMUKANGUKE! Ugushyingo 2014 | Ibanga ryo kugira ibyishimo
Bibiliya ikubiyemo inama zifatika zagufasha kugira ibyishimo. Dore ibintu bine bigaragaza inama zo muri Bibiliya zirangwa n’ubwenge.
Hirya no hino ku isi
Ibirimo: umushinga wahagaritswe wo kubungabunga ishyamba ry’inzitane ryo muri Ekwateri, ingorane zo gutahura amaraso yanduye n’impaka z’uzasigarana amatungo muri Ositaraliya.
INGINGO Y'IBANZE
Ibanga ryo kugira ibyishimo
Ese koko inama zirangwa n’ubwenge zo muri Bibiliya, zatuma umuntu agira ibyishimo? Iyi ngingo irasuzuma amahame ane yatuma tubigeraho.
Imiyoboro yubatswe n’Abaroma igaragaza ubuhanga mu by’ubwubatsi
Kuki Abaroma ba kera bubakaga imiyoboro y’amazi? Ni iki gituma izo nyubako za kera ziba ibitangaza?
INAMA ZIGENEWE UMURYANGO
Mu gihe umwana wawe abeshya
Wakora iki mu gihe umwana wawe abeshya? Iyi ngingo igaragaza inama zishingiye kuri Bibiliya zagufasha gutoza abana kuvugisha ukuri.
INKURU IVUGA IBYABAYE MU MIBEREHO
Nabonye ihumure mu gihe nari ndikeneye
Impanuka ikomeye yatumye Miklós Alexa amugara afite imyaka 20. Bibiliya yamufashije ite kugira ibyiringiro nyakuri by’igihe kizaza?
ICYO BIBILIYA IBIVUGAHO
Isuku
Suzuma inama zishyize mu gaciro za Bibiliya, zafashije abantu babarirwa muri za miriyoni kugira imibereho myiza irangwa n’isuku.
“Ikimenyetso simusiga”
Kuki hari inzu yo mu mugi wa Hiroshima mu Buyapani yasenyutse igice kimwe, ariko ikaba itarasanwa kuva mu wa 1945? Soma ibirebana n’iyo nyubako yihariye, umenye n’isano ifitanye n’amasezerano Bibiliya itanga arebana n’igihe kizaza.
Ibindi wasomera kuri interineti
Nakora iki ngo ndeke kubabara cyane?
Menya icyo wakora igihe ukomeje kubabara ntibirangire.
Kuki nagombye gufasha abandi?
Kugirira abandi neza bikugirira akamaro mu buryo bubiri? Ni ubuhe?
Icyo abakiri bato bavuga ku bihereranye n’amafaranga
Irebere icyo bagenzi bawe bavuze ku birebana no kuzigama amafaranga, kuyakoresha no kuyabona mu buryo bushyize mu gaciro.
Agafishi k’umuntu uvugwa muri Bibiliya: Miriyamu
Ni ikihe gikoresho cy’umuzika Miriyamu yacurangishije? Vanaho aka gafishi ka Bibiliya maze umenye neza Miriyamu.


text:
UMUNARA W’UMURINZI—WO KWIGWA Ukwakira 2016
Iyi gazeti irimo ibice bizigwa kuva ku itariki ya 28 Ugushyingo-25 Ukuboza 2016.
INKURU IVUGA IBYABAYE MU MIBEREHO
Nihatiye gutanga urugero rwiza nahawe
Abakristo bakuze mu buryo bw’umwuka bashobora gufasha abantu kwishyiriraho intego nziza no kuzigeraho. Thomas McLain avuga ukuntu abandi bamusigiye urugero rwiza n’uko na we yihatiye gufasha abandi.
Ntimukibagirwe kugirira neza abanyamahanga
Imana ibona ite abanyamahanga? Wakora iki ngo ufashe umunyamahanga kwisanga mu itorero ryawe?
Komeza kuba incuti y’Imana mu gihe ukorera mu ifasi ikoresha ururimi rw’amahanga
Abakristo bose bagomba kugungabunga ubucuti bafitanye n’Imana kandi bagafasha imiryango yabo. Ariko iyo ukorera umurimo mu ifasi ikoresha ururimi rw’amahanga, uhura n’ingorane zihariye.
Ese ‘urinda ubwenge bwawe’?
Ubwenge butandukaniye he n’ubumenyi no gusobanukirwa? Kumenya aho bitandukaniye bishobora kutugirira akamaro.
Komeza kwizera ibyo wiringiye
Dushobora guterwa inkunga n’abantu ba kera n’abo muri iki gihe bagaragaje ukwizera gukomeye. Wakora iki ngo urusheho kugira ukwizera gukomeye?
Izere amasezerano ya Yehova
Kwizera ni iki? Wagaragaza ute ko ufite ukwizera?
Ese wari ubizi?
Mu kinyejana cya mbere, Abaroma bahaga abayobozi b’Abayahudi umudendezo ungana iki? Ese koko mu bihe bya kera byarashobokaga ko umuntu abiba urumamfu mu murima wa mugenzi we?


text:
Ese nagombye kuguza amafaranga?
“Kuguza ni ubukwe, ariko kwishyura ni icyunamo.”—Umugani w’igiswayire.
UWO mugani urazwi cyane muri Afurika y’i Burasirazuba, kandi ugaragaza neza ibyo abantu benshi bo mu bihugu byo hirya no hino ku isi batekereza. Ese nawe iyo uguza amafaranga incuti cyangwa uyaguza abandi, uba wumva umeze utyo? Ese nubwo hari igihe kuguza biba ari ngombwa, ubona bikwiriye? Ni akahe kaga gaterwa no kuguza amafaranga, kandi se bigira izihe ngaruka?
Hari undi mugani w’igiswayire ugaragaza neza ingaruka zo kuguza. Ugira uti “kuguza no kuguriza bitanya incuti.” Koko rero, amadeni ashobora gutuma imibanire y’abantu n’ubucuti bafitanye bizamo agatotsi. Nubwo abaguriza n’abagurizwa baba barabiteguye neza kandi bafite intego nziza, si ko buri gihe ibintu bigenda nk’uko baba babyiteze. Urugero, iyo igihe cyo kwishyura kigeze uwagurijwe ntiyishyure, uwamugurije ashobora kurakara. Ibyo bishobora gukurura ibibazo hagati y’uwagurije n’uwagurijwe no hagati y’imiryango yabo, kandi bigatuma bishishanya. Kubera ko gufata ideni bishobora guteza amakimbirane, twagombye kwirinda kwihutira kurifata mu gihe tugize ikibazo cy’amafaranga, tukarifata ari uko gusa tubona nta kundi twabigenza.
Nanone amadeni ashobora kwangiza imishyikirano umuntu afitanye n’Imana. Mu buhe buryo? Mbere na mbere, Bibiliya ivuga ko umuntu mubi yanga kwishyura amadeni abizi kandi abishaka (Zaburi 37:21). Nanone ivuga ko “uguza aba ari umugaragu w’umugurije” (Imigani 22:7). Uguza yumva ko afite ibyo asabwa n’uwamugurije igihe cyose ataramwishyura. Hari undi mugani wo muri Afurika ubivuga neza ugira uti “iyo utiye umuntu amaguru, akujyana aho ashaka hose.” Uwo mugani wumvikanisha ko iyo umuntu afite amadeni menshi, aba atagifite umudendezo wo gukora icyo ashaka.
Ku bw’ibyo, umuntu yagombye guhangayikishwa mbere na mbere no kwishyura ideni yafashe. Iyo bitagenze bityo, havuka ingorane. Amadeni menshi ashobora gutuma umuntu ahangayika cyane, akarara adasinziriye, agakora amasaha y’ikirenga, akagirana ibibazo n’uwo bashakanye kandi bikaba byasenya umuryango. Nanone bishobora gutuma akurikiranwa mu nkiko akaba yanafungwa. Ni yo mpamvu amagambo aboneka mu Baroma 13:8 arangwa n’ubwenge. Hagira hati “ntimukagire umuntu mubamo umwenda uwo ari wo wose, keretse gukundana.”
ESE NI NGOMBWA KO MFATA IDENI?
Dukurikije ibyo byose tumaze kubona, byaba byiza tugize ubushishozi mbere yo gufata ideni. Ukwiriye kwibaza uti “ubu koko hari impamvu ifatika yatuma nguza amafaranga? Ese ni ukugira ngo nzahure ubukungu bwanjye bityo mbone uko nkomeza kwita ku muryango wanjye? Cyangwa ahari mbiterwa n’umururumba, wenda nkaba nshaka kubaho mu buryo burenze ubushobozi bwanjye?” Akenshi biba byiza iyo wihatiye kubaho mu buryo buhuje n’ubushobozi bwawe, aho kwishora mu madeni.
Birumvikana ko hari igihe biba ngombwa kuguza amafaranga, urugero nk’igihe uhuye n’ikibazo gitunguranye, ukabona nta kundi wabigenza. Nubwo byaba bimeze bityo ariko, mu gihe ufashe umwanzuro wo kuyaguza, wagombye kwihatira kuba inyangamugayo. Wabigeraho ute?
Mbere na mbere, ntukabonerane umuntu witwaje ko yifite ugereranyije n’abandi. Ntitwagombye kumva ko kuba umuntu akize bimuha inshingano yo kuduha amafaranga. Nanone ntitwagombye kumva ko turamutse duhemukiye umuntu nk’uwo nta cyo byaba bitwaye. Ntukagirire ishyari abantu basa n’aho bafite amafaranga menshi.—Imigani 28:22.
Ikindi kandi, ujye wishyura ibyo wagurijwe, kandi ubikore udatindiganyije. Nubwo uwakugurije yaba ataguhaye itariki ntarengwa yo kumwishyura, wagombye kumubwira itariki wifuza kuzamwishyuriraho, kandi ukayubahiriza. Ni iby’ingenzi ko mugirana amasezerano yanditse, kugira ngo mwirinde ibibazo (Yeremiya 32:9, 10). Mu gihe bishoboka, wowe ubwawe ujye ujya kwiyishyurira uwo wagujije, cyangwa witirurire icyo wamutiye kugira ngo ubone uko umushimira. Iyo umuntu azirikanye ko agomba kwishyura ibyo yagujije, abana neza n’abandi. Mu Kibwiriza cya Yesu cyo ku Musozi, yaravuze ati “ahubwo Yego yanyu ijye iba Yego, na Oya yanyu ibe Oya” (Matayo 5:37). Byongeye kandi, ujye uzirikana buri gihe rya tegeko rigenga imibanire y’abantu rigira riti “nuko rero ibintu byose mushaka ko abantu babagirira, ni byo namwe mugomba kubagirira.”—Matayo 7:12.
AMAHAME YO MURI BIBILIYA YABIGUFASHAMO
Bibiliya itanga inama itagoye yafasha umuntu kwirinda gufata amadeni. Igira iti “mu by’ukuri, kwiyegurira Imana birimo inyungu nyinshi, iyo bijyanye no kugira umutima unyuzwe” (1 Timoteyo 6:6). Mu yandi magambo, kunyurwa n’ibyo dufite ni bwo buryo bwiza bwo kwirinda ingaruka zo gufata amadeni. Icyakora tuvugishije ukuri, kunyurwa muri iyi si ituwe n’abantu bashaka kubona ibyo bakeneye vuba na bwangu, ntibyoroshye. Aho rero ni ho umuco wo “kwiyegurira Imana” udufasha. Mu buhe buryo?
Reka dufate urugero rw’umugabo n’umugore b’Abakristo bo muri Aziya. Bamaze igihe gito bashakanye, babonaga kugira inzu yawe bwite ari ikintu cy’ingenzi mu buzima. Ku bw’ibyo, biyemeje kuguza amafaranga muri banki no muri bene wabo, bongeraho n’ayo bari barazigamye maze bagura inzu. Icyakora bidatinze, kwishyura amafaranga menshi ya buri kwezi byatangiye kubaremerera. Batangiye gukora akandi kazi, bakajya bamara amasaha menshi mu kazi, ku buryo baburaga umwanya wo kwita ku bana babo. Umugabo yaravuze ati “nahoraga mpangayitse, mbabara kandi narabuze ibitotsi, ku buryo numvaga bimeze nk’ikibuye kinini nikoreye. Byari byarambujije amahwemo.”
“Kubona iby’ubutunzi nk’uko Imana ibibona ni uburinzi”
Amaherezo, bibutse amagambo yo muri 1 Timoteyo 6:6, maze bafata umwanzuro w’uko uburyo bumwe rukumbi bwo gukemura icyo kibazo ari ukugurisha iyo nzu. Kugira ngo bishyure amadeni yose byabatwaye imyaka ibiri. Ibyo byabahaye irihe somo? Baravuze bati “kubona iby’ubutunzi nk’uko Imana ibibona ni uburinzi.”
Umugani w’igiswayire wavuzwe mu ntangiriro y’iyi ngingo uzwi na benshi. Ariko kandi, ibyo ntibyatumye abantu bareka kuguza amafaranga. Icyakora dukurikije amahame ya Bibiliya tumaze gusuzuma, ni iby’ubwenge ko dutekereza twitonze kuri cya kibazo kigira kiti “ese nagombye kuguza amafaranga?”


text:
Noneho ni nde wamenya ikigirira umuntu umumaro akiriho, mu minsi yose yo kubaho kwe kutagira umumaro igahita nk’igicucu? Ni nde Wabasha kubwira umuntu ibizaba munsi y’ijuru mu nyuman ze? Umubwiriza 6:12
Abantu benshi bibaza iki kibazo kandi akenshi bakakiburira igisubizo gihamye. Mu isi habamo abantu benshi dufata ko ari abakire cyane . Bafite ubutunzi bwo mu isi ariko kuko abenshi baba batarasobanukirwa ikigirira umuntu umubaro usanaga muri bwa butunzi bwabo habuzemo ikintu kimwe kitwa kunyurwa.
Hari abashakira amahoro n’umunezero mu butunzi.Nyamara nk’uko bushobora kubera ababufite umugisha, hari n’abo bubera umuvumo. Abandi bashakira amahoro mu kurama,bagakora cyane ndetse bakiteganyiriza .Kurama ni byiza ntawe utabyifuza, ariko si byo bihesha umugisha.Ahubwo igihesha umugisha ni uburyo wabayeho n’icyo wamariye abandi.
Hari abashakira umugisha mu rubyaro, bakabyara abana benshi nyamara hari n’imiryango ihorana intimba iterwa n’urubyaro rwayo ugasanga abana babaye ibirara, abajura n’izindi ngeso mbi. Ibyanditswe byera byo bidushishikariza kwirinda ubunebwe – 2Abatesalonike 3:7-14. Ariko nanone ibitugirira akamaro bikaduhesha umugisha ni ugukorana n’Imana, tuzirikana ko muri iyi si turi abashyitsi n’abimukira-1Ingoma 29:14-15 .Ibyo nibyo bitanga kunyurwa nako kugatanga amahoro yo mu mutima.
Ibi ntibigamije kubuza abakora cyane ngo batere imbere gukora , oya! Ahubwo ni ukukwibutsa ko ukwiye gukora cyane ariko uzirikana ko ugomba kwitwararika ku kuba ibyo ukora byabangamira abandi bikababuza umutekano .Ibuka ko ikikugirira akamaro ukiriho ari ukuzirikana ko mu isi uri umushyitsi n’umwimukira.


text:
Abaganga bo muri Coral Gables, muri Florida bakoze ubushakashatsi ku gikorwa cyo gutera k’umutima w’umuntu. Mu bantu 18 bakoreweho ubwo bushakashatsi icyenda bose babasanzemo indwara y’umuvuduko w’amaraso.
Buri umwe mu bakoreweho ubu bushakashatsi yahabwaga ikizami cyo gusuzumwa umunaniro ushingiye ku mubiri (Physical Stress Test) aho bakoraga imyitozo yo kunyonga igare, n’ibindi bizami bitatu byo gusuzuma umunaniro ushingiye ku bitekerezo (Mental Stress Test) hano ho bakoraga amahurizo yo mu mibare bakayakora mu mutwe, kwibuka ikintu cyababayeho mu buzima cyabababaje cyane, no kwisobanura mu rubanza baregwamo kwiba. Hifashishijwe za Rayon –x, aba baganga bagendaga bafata amafoto y’uburyo umutima wa buri muntu wabaga urimo urakora mu gihe babaga bamukorera ibi bizami.
Muri bose, umujinya niwo wagabanyaga urugero rw’umuvuduko w’amaraso mu mubiri kurusha ibindi bizami, ariko ibi byabaga cyane cyane ku bari bafite ubu burwayi bw’umuvuduko w’amaraso.
Christian Breaking News


text:
Sekubona mwene Mbonabihita wa Mboneko za Vugibyubona bya Vugibyuzi wo kwa Cecekanibutabizi yaganiriye na mugenzi we Ntagishyashya.
Bahuza urugwiro bavuga ibya njya he na mva he…
…Ni uko Sekubona abwira Ntagishyashya wari umworozi ati :”burya rero irya ruhaya yawe ijya kuba ikigoryi nabibonye kare, igitangira kwitiranya amasekurume n’inyagazi.”
Ntagishyashya aramusubiza ati :”urabivuga urabizi? cyarampombeye sha!”
Sekubona aramubwira ati :”ihangane, gusa mu bushakashatsi nakoze nasanze utari uwa mbere bibayeho.”
Ntagishyashya ati :”yewe mugenzi wanjye, reka nkubwire, burya nta sekurume yitiranije indi sekurume n’inyagazi, iyo rwose irutwa n’itaravutse, yego ziraribwa ariko se igihe twahereye turya ko nta gihe inda izarekera aho? Irarya ikanibagirwa ibyo yariye!”
…


text:
Bugesera: Imfungwa z’ibitaro zaremewe n’abaririmbyi Hope Ministries
Kuri icyi cyumweru tariki 14 Gicurasi 2017 itsinda Hope Ministries ryiganjemo urubyiruko n’abategarugori basuye ibitaro bikuru bya nyamata bihererye mu karere ka bugesera bitwaje bimwe mu bikoresho by’isuku,ibyo kurya birimo imbuto, umuceri, imyenda;…..
Madamu Nyirabiruta Veroonique ni umuyobozi ushizwe imibereho myiza muri ibyo bitaro akaba ari nawe wakiriye iryo tsinda yavuze ko ku giti cye ndetse n’ubuyobozi bw’ibitaro muri rusange bishimye cyane kuko ibyo bazanye ari ibyagaciro cyane aho usanga abantu bababaye cyane kuburyo no kubona isabune biba bitoroshye .
Mu ijambo rya Veronique yagarutse kubagizwe imfugwa bo muri ibyo bitaro baherereye mu gace kitwa congo agira ati twebwe iyo tujya gufata umuntu wari wasezerewe n’ibitaro tukamuzana hano muri congo nuko aba yabuze ubwishyu kandi iyo ibitaro bitishyuwe kubona indi miti biragorana cyane. kandi urabona ibibi bitaro bigemurira ama santre de santé asaga 14 yo muri aka karere ka Bugesera benshi muri bo baba baranze gutanga mituelle de santé ku bushake kuko ntakuntu wavuga ko umugore ufite umugabo ya twita akageza igihe cyo kubyara atarabona 3000frw byo kugura ubwishingizi .
Mutabazi jean Damascene na Mutabazi Venuste ni bamwe mu barwayi barwariye muri ibyo bitaro aba bombi bamaze imyaka 8 mu bitaro batangarije ikinyamakuru cy;urubyiruko Yeejo.rw ko igihe bahamaze bagiye babona ukuboko kw’Imana mu buryo butandukanye bavuze ko buri gihe iyo babonye umugiraneza aje kubasura nta sano bafitanye ari ukubera urukundo rw’Imana barishima cyane ngo nubwo baba ntacyo babazaniye ariko bakabasengera bibakora ku mutima cyane.
Jean de Dieu Munyemana ni umuyobozi itsinda Hope Ministries yavuze ko bafite intego yo kujya basura abarwayi hibazwe cyane ku bitaro byo mu ntara bakabasengera ndetse bakababwirako Yesu agira neza ngo kuko hariyo benshi baba bababaye ku buryo bw’umwuka ndetse n’uburyo bw’umubiri. Yavuze kandi ko baje batiteguye neza cyane ko batari bazi ko hari abafatiriwe n’ibitaro ko ariko bazagaruka bidatinze bakishyurira bamwe bitewe n’ubushobozi buzaba bwabonetse.
icyi gikorwa cyatwaye amafaranga y’u Rwanda 260000frw yakusanijwe n’abanyamuryango biryo tsinda cyane ko nta baterankunga bafite.
Hope ministries ni itsinda rihuriwemo n’abantu baturuka mu matorero atandukanye bakora umurimo wo kuririmba indirimbo zo kuramya no guhimbaza Imana ndetse bagafasha abababaye cyane cyane abarwayi bo mu bitaro bitandukanye.
Itsinda rya Hope Ministries
Imfungwa z’ibitaro zaremewe ibiribwa birimo n’imbuto